36. San Roke-Aldakonea lineak geltoki berri bat izango du Aieten

Gaurtik aurrera 36. San Roke-Aldakonea lineak geltoki berri bat izango du Aieten: Isturin. Geltoki berria Konkorrenea alderantz kokatuta egongo da, Donostizahar eta Melodi-Pio Baroja geltokien artean, Isturin kaleko 55 zenbakian gutxi gorabehera. Dbusek “zerbitzua hobetzeko” helburuarekin gehitu du geltoki berri hori.

Era berean, linea bereko Konkorrenea alderanzko Easo Plaza geltokia bertan behera geratuko da, geltokiko lanak direla eta, eta lanak bukatu arte. Easo 55-era lekualdatuko da, han jarri duten behin-behineko postera.


Kauldi Odriozola ETB 1eko 'Gure Kasa' saioan

Kauldi Odriozola eskubaloi jokalari zumaiarra ETB 1eko 'Gure Kasa' saioan izan zen atzo, bere beste hiru taldekiderekin batera. Iaz, Bidasoa txapeldunorde izan zen Asobal Ligan, eta aurten ere ederki ari da: hirugarren postuan dago, bigarrenetik 2 puntura. Hemen ikus daiteke saio osoa.


Patri Espinarrek hitzaldia eskainiko du gaur Etxebarriko Mugarri Gazte Etxean

Udalak adierazi duenez, Emakumearen Egunaren harira, Patri Espinar usansoloarra egongo da gaur, martxoaren 6an, Etxebarrin. Euskal pilotari eta futbolaria udalerriko Mugarri Gazte Etxean egongo da gaurko arratsaldean, 20:30ean. Bertan, “Emakumea eta kirola” izango du hizpide.

Espinar, futboleko hainbat taldeetan aritzeaz gain, 2018ko Emakume Master Cup-ean binakako txapelketan finalista eta lau t’erdikoan txapelduna izan zen. Horrez gain, EITBko Basetxea saioko eta El conquistador del Pacífico lehiaketako parte-hartzailea izan da.


Batasuna, aniztasunean?

Europako hauteskundeetako irizpideak aldatzea proposatu du Europako Parlamentuak: besteak beste, ordezkaritza lortu ahal izateko, botoen gutxieneko batez besteko bat ezarri nahi dute.

Batasuna, aniztasunean. Horixe da Europako Batasunaren leloa. Kasik sorreratik bertatik, agintarien kezka handietako bat izan da proiektu horren «zilegitasun demokratikoa». Edo hiritarren aurrean duten irudia, behinik behin. Horixe aipatu dute orain ere, Europako hauteskundeetarako irizpideak aldatzeko proposamena egitean. Europako Parlamentuaren «zilegitasun demokratikoa» indartu nahi dutela, parte hartzea areagotuz eta irizpide bateratuekin sistema politikoa «europarragoa» eginez. Erreforma proposamenak, ordea, aurkako iritzi ugari sortu ditu, batez ere, neurri batengatik: gutxieneko muga bat ezarri nahi dute ordezkaritza lortu ahal izateko —%3 eta %5 artekoa—. Hau da, barruti batean botoen batez besteko hori lortzen ez duten zerrendak zuzenean geratuko lirateke ordezkaritzarik gabe. Gehiengoak eta eraginkortasunaren printzipioa indartuko lirateke, beraz, gutxiengoen eta aniztasuna ordezkatzeko printzipioen gainetik.

Joan den asteazkenean onartu zuen Europako Parlamentuak Auzi Konstituzionaletarako Batzordeak aurkeztutako proposamena: aldeko 315 boto izan zituen, aurkako 234, eta 55 abstentzio. Onartutako testuaren arabera, hauteskunde barruti bakarra duten estatuetan edo 26 parlamentaritik gora jokatzen diren barrutietan soilik izango du eragina neurriak: Alemanian eta Espainiako Estatuan —beste herrialde batzuetan indarrean dago botoen gutxieneko muga hori—.

2019ko bozetarako jarri nahi dute martxan lege berria; aurrena, Europako Kontseiluak onartu beharko luke aho batez, eta EBko parte diren estatuek berretsi gero. Hala, derrigorrean jarri beharko lukete batez besteko bat. Haien esku legoke, ordea, zenbateko muga ezarri —%3 eta %5 artekoa, betiere—.

Milioika boto, baliorik gabe

Iazko bozetan Espainiako Estatuan izandako emaitzei begiratuta, bistakoa da nori egingo liokeen kalte lege berriak: estaturik gabeko nazioetako indar subiranistei eta talde txikiei. Emaitza berberekin, ordezkaritzarik gabe geratuko lirateke, esaterako, EH Bildu eta BNG —Herriek Erabaki koalizioan aurkeztu ziren—. Baita Compromis eta Equo —Udaberri Europarra koalizioa—, Ciudadanos eta ERC ere. %5eko mugarekin, EAJk —CEU Europaren Aldeko Koalizioan aurkeztu zen— justu lortuko luke ordezkatuta egotea, botoen %5,44 lortu baitzuen. Alderdi handiagoentzat lirateke haiek eskuratutako europarlamentariak. Esanguratsua da, de facto, baliorik gabe geratuko litzatekeen boto kopurua: 2.927.311 —Espainiako Estatuaren barrutian emandako botoen %18,38—.

Frantzian martxan da dagoeneko neurri hori, eta eragin nabarmena du Ipar Euskal Herrian. Barrutika antolatua dago Frantzian hauteskunde sistema: Lapurdi, Nafarroa Beherea eta Zuberoa Hego-Mendebaldeko barrutiaren barruan daude; alegia, 279.496 biztanle, —2006ko datuen arabera—, sei milioitik gora biztanle dituen barrutian. EH Bai koalizioak, adibidez, ez aurkeztea erabaki zuen iaz, ordezkaritzarik lortzeko aukerarik ez zuelako. Frantziako Estatu osoan, emandako botoen %15,13 geratu ziren baliorik gabe —2.962.183 boto—.

PPE Europako Alderdi Popularreko eta SD Sozialisten eta Demokraten taldeetako kideek egin dute proposamena. Beste talde asko, ordea, aurka agertu dira. Horien artean, EAJko Izaskun Bilbao eta EH Bilduko Josu Juaristi parlamentariak. Bilbaok BERRIAri esan dionez, helburu argia du onartutako txostenak, beste arrazoi batzuk aipatzen diren arren: «Nahi dute muga bat jarri, gure gisako erkidegoetako alderdiak legebiltzarrean ez egoteko». Antzera mintzatu da Juaristi ere: «Oinarrian dagoena da alderdi handiek gutxiengoak Europako ganberatik kanporatzeko nahia, milioika herritar erabakitzeko gune politikoetatik kanporatzeko helburua».

Zuzenketak, atzera

Hainbat zuzenketa proposatu zizkioten Auzi Konstituzionaletarako Batzordearen txostenari. ALDE Liberalen eta Demokraten Aliantza taldeak —horko kide da EAJ—, esaterako, legebiltzar erregionaletan ordezkaritza duten alderdiei gutxieneko muga horren erdia ezartzeko proposatu zuen. Hau da, barruti bakarrean gutxieneko muga %3 edo %5ekoa bada, horren erdia izatea Euskal Autonomi Erkidegoaren edo Nafarroako Foru Erkidegoaren gisako administrazio eremuetan ordezkaritza duten taldeentzat. Proposamenak, ordea, ez zuen aurrera egin.

«Guk, bi muga ditugu: lehena, Espainiako barruti bakarrean lehiatu beharra, eta bigarrena, orain, gutxieneko muga hori ezartzea», azaldu du Bilbaok. Horregatik uste dute irizpidea egokitu behar litzatekeela estaturik gabeko nazioetako alderdientzat. «Zentzurik izango al luke EAJk Europako Parlamentuan ordezkaritzarik ez izateak?», galdetu du: «Aniztasunaren izenean ezin da halako gauzarik egin. Aniztasuna zaindu egin behar da, ez mugatu».

EH Bilduko eta ERCko parlamentariek ere aurkeztu zituzten zuzenketak. Estaturik izan ez arren «eskumen legegilea duten eskualdeei» barruti propioa izateko aukera ematea nahi zuten, baina atzera bota zizkieten proposamenak. Hala, Juaristiren hitzetan, onartutako erreformak ez du balioko Europako erakundeen «izaera demokratikoa» indartzeko, ezta herritarrak «integrazio eredura» gerturatzeko ere.

Mezu zuzena bidali die EH Bildukoak proposamenaren babesleei eta Europako Batasuneko agintariei: «Euskal Herrian zilegitasun handiagoa lortu nahi baduzue, seduzi gaitzazue gure hauteskunde barruti propioa izateko aukerarekin».


'Arrantzaleak' liburuaren aurkezpena, ostiralean

Hilaren 28an, ostiralarekin, Constantino Virtok Arrantzaleak liburua aurkeztuko du udaletxeko areto nagusian, 19:00etan. Arrantzale familia ardatz hartuta, joan den mendeko 40-50 hamarkadetako bajurako arrantzaren historia lantzen du idazleak, herriko bizitza zuen eragin handia nabarmenduz.

Liburu mardula da Arrantzaleak, atzean dokumetazio lan handia duena eta Virtok berak lumaxkaz egindako dozenaka marrazki jasotzen dituena. Marrazki horiek eta erabilitako hizkuntza errazak, erabat pedagogikoa bihurtzen dute lana, argibide oharrez lagunduta dagoelarik.


Emakumeentzako autodefentsa

ikastaroa gaur

Berdintasun Kontseiluak antolatuta, emakumeentzako autodefentsa ikastaroa dago gaur. Irakasle izango da Maitena Monroy eta asmoa da norberaren estimua eta defentsa fisiko eta psikologikoa lantzea. Tailerra dohainik da. Goizeko 10:00etatik 14:00etara eta arratsaldeko 16:00etatik 20:00etara, kiroldegian.


Udalak lankidetza hitzarmenak berritu ditu gizarte eragileekin

Urtero moduan, lankidetza hitzarmena berritu du Usurbilgo Udalak beste 12 hilabeterako, herriko gizarte eragile ezberdinekin. Ondoko irudian dituzue, Udalaren izenean Xabier Arregi alkatea eta Usurbilen Nahi Ditugu, DYA eta Usurbilgo Odol Emaileen elkarteko ordezkariak, ostegun eguerdian Potxoenean egin duten sinatze ekitaldian. Hitzarmenok eragile bakoitzak jasoko duen laguntza zehazten du.


Zikinkeriaz eta kontsumo ohiturez arreta pizteko bi ekimen Ordizian

Herri garbiagoa eta higienikoagoa izatearren, Ordiziako Udalak bi ekimen abiarazi ditu, Hondakinen Mahaiarekin batera. Zikinkeria sor ez dadin eta erabilera bakarreko gauzen kontsumoaz kontzientzia pitz dadin, bideo bat sortu dute, batetik. Tabernetan gauzatuko dute, bestetik, hondakinak lurrera botatzea eragozteko kanpaina.

Zaborrak jabea du izenburupean, sare sozialetan zabaltzeko bideoa ekoitzi dute. Mikel Aguadok egin du, eta Urrup antzerki taldeak, Amets-Bide dantza taldeak eta Oroith abesbatzak parte hartu dute. «Erabilera bakarreko gauzak kontsumitzea ekiditen ikasteko» helburua du mezuak, Joseba Aranburu Ingurumen zinegotziak azaldu duenez.

Tabernetan ontziak

Kalean edo tabernetan sortzen diren hondakinak lurrera bota ez daitezen —eta errekara joanda itsasoan buka ez dezaten—, biltzeko ontziak banatuko dituzte, MartArteko Marta Rodriguezen tailerretan apainduak. Mostradoreetan jarriko dituzte, zapiak edo txotxak botatzeko.


Loiolako turismo bulegoko bisitari kopuruak %9ko igoera izan du udan

Hainbat bisitari, Azkoitiko Intxausti jauregiaren atarian (Iraurgi Berritzen).

Iraurgi Berritzenek emandako datuen arabera, uztailaren 1etik abuztuaren 31ra bitartean, 8.769 bisitari joan dira Loiolako Turismo Bulegora; horietatik 2.863 uztailean, eta 5.906 abuztuan. 2015eko garai berdineko datuekin konparatuz, %9 egin du gora bisitari kopuruak. %56 bere kabuz bidaiatzen duen turista izan da, eta %44 bidaia antolatuetan etorri dena. Bisitarien %21 Euskal Herritik etorri da, %8 Kataluniatik, %41 Espainiatik, eta %30 beste herrialderen batetik. Atzerritar gehienak Frantziatik, Europatik, Ameriketako Estatu Batuetatik eta Asiatik etorri dira.

Gehienak Euskal Herria ezagutzera etorri diren familia eta bikoteak izan dira. Hiriburuetan eta kostaldean ostatu hartu dute, orokorrean, eta Loiola eta inguruak ezagutzera egun pasa etorri dira. Profil hori eguna betetzeko plan edo ekintza bila sartu da turismo bulegoan, eta eskualdeko herrietara bideratu dira. Azkoitian, Azpeitian nahiz Zestoan eskaintza turistiko propioa osatu dute, bisita gidatu nahiz eraikin esanguratsuen irekieraren bidez, eta herri horietara joan dira.

Hiru udalerrietako sasoiko eskaintza propioaz gain, Iraurgi Berritzeneko turismo sailetik hainbat produktu turistiko jarri dituzte martxan. Urola Gustagarri egitasmoaren Udako Zaporeak izeneko edizioan, esaterako, 32 pertsonak parte hartu dute. Bertan, Arretako gazta, Urki Zaharreko txakolin ekologikoa eta Egan?ako gozoak dastatu ahal izan ziren. Produktu horiekin osatutako menuak prestatu zituzten Azkoitiko Iturrin eta Azpeitiko Kiruri eta Mikel Urian, eta “balorazio positiboa” egin dute hiru jatetxeek.

400 lagun, Inaziotar Bidean

Bestalde, Izarraitzeko ibilbideetan, 1.052 pertsona interesatu dira udan. Familientzako antolatutako 5 geltoki historian… egitasmoan, berriz, 1.200 eskuorri inguru banatu dira. Gainera, aurten Inaziotar Bideari ekin diotenak ia 400 lagun izan dira; erdiak baino gehiago atzerritarrak. “Ezbairik gabe, etorkizunera begira dugun erronka nagusienetakoa izango da Inaziotar Bideak ematen dituen aukera turistikoak ondo kudeatzea”, agertu du Iraurgi Berritzen elkarteak.

Turismo jarduerak nabarmen egin du gora Gipuzkoan, Foru Diputatutak aurkezturiko datuen arabera, eta eskualdea ez da salbuespen bat izan. Baina hobetzeko asko dagoela ere erakutsi dute turistek, hala nola, “produktu turistikoen artikulazioan eta konposaketan, zerbitzuetan, eta azpiegituretan –seinalizazioan batez ere–”.


Mobilizazio jendetsua egin dute Sortuko kideei elkartasuna adierazteko

Guardia Zibilaren eskuetatik pasa ostean, aske utzi dituzte Sortuko lau kideak arratsaldean. Iluntzean, mobilizazioa egin dute Lizartzako plazan Bakea eta demokrazia, erasorik ez! lelopean.

Lizartzan egindako mobilizazioan presente izan da Haimar Altuna bera. EH Bilduren izenean hitz egin du Eneko Maiozek, eta esan du EH Bildutik irakurketa "zorrotza" egin nahi dutela atxiloketen inguruan: "Iruditzen zaigu atxiloketak, zuzenean momentu politikoari erantzuten dioela; EH Bilduk errail demokratizatzaile bat hartu du eta iruditzen zaigu horri erantzuten diola atxiloketa hauekin". Argi utzi du EH Bildu errail horretatik atera nahi badute, ez dutela lortuko. "Badakigu autoritarismo hori Espainian zer indar hartzen ari den, eta hau seinale bat besterik ez dela izan", gaineratu du Maiozek.


Haur Eskolako hezitzaileen omenezko bertsoa

Etapa berria abiatuko dute 3 urteko haurrek irailean; Haur Hezkuntza, Udarregi Ikastolako Agerialde eraikinean. Aurretik, Haur Eskolan bizi izandako zikloa behar bezala borobildu nahi izan dute. 3 urteko haurren gurasoek hezitzaileei esker ona adierazi nahi diete, “despedida” bazkarian eskaini zitzaien ondoko bertsoarekin. Ostiral honetan ospatuko duten jaialdiarekin agurtuko dute 2016-17 ikasturtea.

Haurreskolako bidea

Amaitu zaigu tamalez

Ta bizitako guztia

Nola adierazi hitzez

Lehen irri eta pausoak

Irribarrez eta negarrez

Kalexarren irteerak

ardiei ogia emanez

Zenbat esperientzi berri,

Gela bete da hondarrez!

Hainbeste ikasi dugu

Zuek alboan egonez

Eskeinitako altxorra

Gure barrenean gordez

Besterik ezin da esan

Eskerrik asko bihotzez!

Haur Eskolako 3 urteko haurren gurasoak


Herri denda zabalduko dute gaur 'Maravillas gaztetxean'

Herri mugimenduko kolektibo askoren materiala jarriko dute salgai Iruñeko Alde Zaharreko gaztetxean, abenduaren 18tik urtarrilaren 30era.

Urteroko gisan, herri denda zabalduko dute Iruñerriko herri mugimenduko hainbat eragilek, baina, aurtengoan, berrikuntza izanen da, Maravillas gaztetxean jarriko dute-eta. Gaur zabaldu eta hilaren 30era arte egonen da zabalik.

Ordutegia: arratsaldez, 18tik 29era, 17:00etatik 20:00etara -23an izan ezik-. Goizez, 23an eta 30ean, 12:00etatik 14:00etara.


Apirilaren 5eko datuak: Koronabirusa Euskal Herrian

Datuen eguneraketa egin dute gaur eguerdiko 13:00etarako, eta 76 kasu berri izan dira Gipuzkoan; 441 berri guztira EAEn. Hildakoak, berriz, 38 izan dira azkeneko 24 orduetan. Nafarroan, 101 izan dira kasu positibo berriak, eta azken 24 orduetan 20 pertsona hil dira, 171 guztira.

Egunez egun herrialdeka lerroak

Infogram

COVID-19 edo Koronabirusak gaixotutakoen inguruko datuak eguerdi partean berritu dituzte Eusko Jaurlaritzak eta Nafarroako Gobernuak. Nafarroakoak 11:30etan eman dituzte, 101 izan dira positibo eman dutenak; hildakoak, berriz, 7; atzo baino gutxiago, bi kasuetan. EAEri dagokionez, Osakidetzak eguerdiko 12:30etan eman ditu datu berriak: 441 kasu gehiago daude, eta 38 pertsona hil dira; atzo baino gehiago, bi kasuetan.

Egindako proben gorakadarekin, atzo bezala, gorakada izan dute kasu positibo berriek gaurkoan, aurreko egunekin alderatuz; egindako probetatik %29k eman du positibo. Denera 8.628 positibo dira orain, atzo baino 441 gehiago. Hildakoak, berriz, atzo baino 38 gehiago dira, eta 515 hildako daude guztira.

Gipuzkoan 76 izan dira kasu berriak, atzo baino gehiago, beraz, eta guztira 1.500 herritarrek eman dute positibo orain arte. Horietatik, 345 daude ospitalizatuta; atzo baino gutxiago. Hamar hildako izan dira azkeneko 24 orduetan; orain arte guztira, 79.

Metatuak herrialdeka lerroak

Infogram

Urumea bailarari dagokionez, Hernanin, 33 dira gaixotuak, atzo baino bi gehiago, eta Astigarragan 7, atzo baino bat gehiago.

Nafarroako datuei dagokienez, 3.073 dira Koronabirusarekin gaixotutakoak, atzo baino 101 gehiago; beherakada izan da, hortaz. Azkeneko 24 orduetan 7 gehiago hil dira, eta orain 178 dira guztira. Beraz, heriotzek ere nabarmen egin dute behera. Une honetan, 1.399 gaixo daude ospitalizatuta, atzo baino gehiago, eta horietatik 123 UCIn. 334 dira alta jaso dutenak.

Bizkaian gora egin dute kasuek: 265 kasu berri izan dira, atzo baino 65 gehiago, eta 4.489 dira guztira. Heriotza bat gutxiago izan da, hala ere; 18 lagun hil dira azkeneko 24 orduetan, eta 242 dira orain. Araban, 100 pertsona gehiago gaixotu dira, atzo baino pixka bat gehiago, eta guztira 2.639 gaixo daude orain. Hori bai, 10 lagun hil dira, atzo b aino bi gehiago, eta 194 dira guztira.

Positibo metatuak lurraldeka

Infogram


Asteburu honetan martxan, talde nagusiak

Asteburu honetan hasiko dute liga, CD Hernaniko talde nagusiek. Emakumezkoen Euskal Ligako taldeak, Oiartzunen kontra jokatuko du larunbatean, Karla Lekuonan, 18:00etan hasita. Gizonezkoetan, berriz, igandean jokatuko dute Ohorezko Erregionalek, 17:00etan Hondarribiaren zelaian; eta larunbatean Nazional mailako jubenilek, 16:30etan Zubipen, Tolosaren kontra.


Eguaztenetan eskainiko dituzte zineklub emanaldiak Seminarixoan

Zineklub emanaldiekin hasi dira Seminarixoan. Eguaztenetan izango dira, eta urriko zikloa Zinemaldien lehiaketatik kanpo izango da. Urriaren 9an Diecisiete/Seventenn eskainiko dute.

Udako etenaldiaren ondoren, hasi dira berriro ere zineklubeko eskaintzarekin. Eguaztenetan izango dira emanaldiak, 20:00etan, Seminarixoan. Sarreraren kostua 3 euro izango da. Urriko emanaldien zikloari Zinemaldien lehiaketatik kanpo izena jarri diote.

Daniel Sanchez Arevalo zuzendariaren lana

Urriaren 9an, Diecisiete/Seventeen filma eskainiko dute. Daniel Sanchez Arevalo zuzendariaren lanak adingabeen zentro batean dagoen 17 urteko mutil baten istorioa kontatzen du –Hector–. Txakur batekin izango duen harremana eta lotura izango dira istorioaren muina.

Urriko emanaldiak

Urriaren 16ko emanaldia Rojo izango da. Urriaren 23an, La llorona filma eskainiko dute. Azkenik, urriaren 30ean, Climb filma eskainiko dute Seminarixoan. Zinema ez komertzialaz gozatzeko aukera eskaini nahi dute eguaztenetan.


Luis Mari Zengotitabengoa Espainiaratu egingo du Belgikak

Abuztuaren 21ean atxilotu zuten, etakidea delakoan. Berak ukatu egin du ETAkoa dela. Espainiako Auzitegi Nazionalak egin zuen haren kontrako eskaera.

Gante-ko (Belgika) Apelazio Epaitegiak Luis Mari Zengotitabengoa euskal presoa Espainiaratzeko erabakia hartu du gaur, defentsaren helegitea baztertuta. Lehengo asteartean egin zuten euroagindu saioa. Espainiako Auzitegi Nazionalak egin zuen haren aurkako eskaera. Piet De Pauw defentsa abokatuak beste helegite bat sartzeko aukera du; sartuko balu, epaitegiak bi asteko epea luke erabakia hartzeko.

Zengotitabengoa abuztuaren 21ean atxilotu zuten Ostenden (Belgika), etakidea dela egotzita. Berak ukatu egin du ETAkoa dela. Lehergaiz betetako furgoneta batekin zerikusia duela leporatzen diote. Brujasko kartzelan daukate euskal herritarra.

Paueko (Frantzia) Epaitegiak, berriz, bihar jakinaraziko du Ibai Azkona euskal presoa Espainiaratuko duen edo ez. Prokuradoreak Espainiako Auzitegi Nazionalak egindako eskaera onartzeko galdegin du eta defentsak Azkona libre uzteko. Irailaren 1ean atzeman zuten, Hendaian, eta Mureten daukate preso. Auzitegi Nazionalak Azkonaren aurkako bi atxilotze agindu eman zituen. Lehen atxilotze agindua kale borrokako ekimenei lotuta dago, eta bigarren agindua Segi gazte erakundearen aurka Auzitegi Nazionalak abian ezarritako makro-dosierrari lotuta.


Neanderthalen kultura

EHUko Antropologia irakaslea

Zenbaitetan idatzi dut neanderthalen inguruan zutabe honetan, beraien genomak ematen digun informazioaren inguruan batik bat. Baina genometatik urrun ere badaude beste zenbait gai interesgarri, gure eboluzioan garrantzitsuak izan direnak. Gaur, neanderthalen kultura, artea eta pentsamendu sinbolikoa jorratuko ditugu hemen.

Orain dela 40.000 urte inguru, gizaki modernoa Europara heldu zen, eta, hurrengo 10.000 urteetan, neanderthalak desagertuz joan ziren poliki-poliki. Neanderthalen inguruan orain gutxira arte genuen iritzia negatibotzat har dezakegulakoan nago: neanderthalak primitiboak ziren, eta gizaki modernoak, aurreratuak; neanderthalek ozta-ozta lortzen zuten aurrera ateratzea; gu, aldiz, arrakastatsuak izan ginen; neanderthalak sinpleak ziren, guk pentsamendu sinboliko garatua genuen eta artearen bidez azaleratzen genuen. Egia da ikertzaile gutxi batzuek hamarkadak daramatzatela neanderthalen sinpletasun horren kontra argudioak proposatzen, baina ikertzaile gehienek ez zituzten onartzen. Horrela, ikertzaileen gehiengo batek muga argia zuten gai horretan: pentsamendu sinbolikoa eta artea, eta horrekin batera gaitasun kognitibo aurreratuak eta hizkuntza, gizaki modernoen ezaugarriak izan dira bakarrik, eta ziurrenik gaitasun aurreratu horiei esker neanderthalei gailendu gintzaizkien.

Badirudi, azkenean, muga hori behin betiko gainditu egin dela. Hoffmann eta lankideek otsailean Science Advances aldizkarian argitaratu duten lanean, orain dela 115.000 urte neanderthalek zulaturiko txirlen maskorrak aurkeztu dituzte, iduneko baten zatiak zirenak ziurrenik, eta hainbat pigmentu erabili zituztela frogatu dute. Antzekoak diren aurkikuntzak gure espeziean pentsamendu sinbolikoa frogatzeko erabili izan direnez, guk eta neanderthalek antzeko jokamoldeak genituela ondorioztatu beharko genuke. Hori guztia lotu beharko genuke ikertzaile talde berdinak Science aldizkarian orain dela urtebete argitaraturiko neanderthalen labar-artearekin. Zer esan nahi du horrek guztiak? Artea eta apaingarriak sortzeko gai baziren, pentsamendu sinboliko garatua, kognizio aurreratua eta hizkuntza zituztela ondorioztatu beharko genukeela. Horrela izanda, gure eta neanderthalen arteko azken arbaso komunak ere ezaugarri kultural horiek eduki beharko lituzke, orain dela 500.000 urte inguru.

Eta oraindik urrunago eraman dezakegu agian jokamolde kultural horien sorrera. Orain dela bost urte, Josephine Joordensek eta haren lankideek Nature aldizkarian proposatu zuten Homo erectus gure arbaso urrunak ere sigi-saga motako marrazki bat egin zuela orain dela 400.000 urte. Badirudi gu, gizaki modernoa, ez garela izan kultura eta gaitasun kognitibo aurreratu eta bereizgarriak eduki dituzten bakarrak. Gero eta arruntagoak garela dirudi...


Debagoieneko ziklistak Gipuzkoako Klasikoan izango dira zapatuan

Zumaian egingo dute zapatuan gazte mailako Gipuzkoako Klasikoa, eta bertako txirrindulariekin batera estatu mailako talderik onenak egongo dira lehian. Debagoienak ordezkaritza zabala izango du.

Lasterketak izugarrizko maila izango du. Esaterako, iaz Bergaran garaile izan zen Mario Gonzalezek Europako eta Munduko txapelketetan hamar postuen barruan sartzea lortu zuen erlojupekoan, eta bigarren izan zen Carlos Anton Jimenez, Europako txapelketan seigarren sailkatu zen. Hala, Gipuzkoako Klasikoaren palmaresa ere izen handiz beterik dago, besteak beste, Iban Mayok eta Alejandro Valverdek irabazi izan dute-eta proba hori.

Debagoieneko ordezkarien artean, Ulmakoak, Sumofic-Lokatzakoak eta Dorletako Amakoak egongo dira proban. Lokatzakoek bi talde aurkeztuko dituzte, bakoitza bosna txirrindularirekin. Eta iaz moduan, aurten ere lasterketan protagonista izateko asmoarekin joango dira. Dorletako Ama barruan, berriz, Mugarri-Jay taldekoek ere baieztatu dute zapatuan Zumaiako irteera puntuan egongo direla. Gatzagako ziklistak ere denboraldi txukuna egiten dabiltza aurten, eta besteak beste Alex Aranburu eta Iker Eskibel aurrealdean ibili dira lasterketetan.

Eneko Lizarraldek Egian podiuma

Bestetik, joan den astean Eneko Lizarraldek 3. postua eskuratu zuen Egiako lasterketan (argazkian). Hodei Orobengoa eta Jokin Etxabe 11 eta 12. eta Beñat Etxabe eta Xabier Gallastegi, 14. eta 15. postuan sailkatu ziren. Lehenengo 20 sailkatuen artean egon zen, baita ere, Iker Eskibel (Mugarri-Jay) zortzigarren, eta 20. izan zen talde bereko Adrian Ugalde. Ulmako ziklista onena Aitor Umerez izan zen, 22. postuan.


Arrazakeriaren aurkako ‘flash mob’-a egin dute Usandizagako ikasleek

Igandean egingo duten Arrazakeriaren eta Xenofobiaren Aurkako XV. Martxa ezagutzera emateko Usandizagako Diseinu Grafikoko ikasleek ‘flash mob’-a egin dute gaur goizean Koldo Mitxelena Kulturunearen atarian. Poteekin egindako zaratak etorkinei buruzko aurreiritzi eta estereotipoak irudikatzen ditu. Behin eta berriro errepikatu eta zabaldu egiten dira, zurrumurru bilakatuz; eta hauek diskriminatzaileak dira. Horregatik, sirena jo, alarma piztu, eta zurrumurruen katea hausteko deia egin dute ikasleek.


Arakilgo haurren jolas eguna Etxarrenen

Larunbatean, 15:00etatik aurrera, Etxarrengo Aranburu pilotalekuan.

Arakilgo Udalak makina bat ekitaldi antolatu ditu 2014ko Udazkeneko Kultur Agendaren barruan. Eta, jakina, ezin etxeko txikienak ahaztu. Arakilgo neska-mutikoek eta euren laguntxo guztiek ongi pasatzeko haurren jolas eguna antolatu du larunbat arratsalderako Arakilgo Udalak, Edurne Unanuaren eta Izaskun Mujikaren eta Amalur eta Itxipuru taldeen laguntzarekin.

Etxarrengo Aranburu pilotalekua izango da bilgunea, 15:00etatik aurrera. Bertan, haurrendako makina bat ekitaldi antolatu dituzte: puzgarriak, energia berriztagarrien tailerra, asto-jokoa, musika, zentzumenen tailerra, txokolatea eta ipuinak. Antolatzaileek bertara hurbiltzeko gonbitea egin diete haur eta guraso guztiei.

Arakilgo haurren jolas eguna

15:00etan Puzgarriak.

15:00etan Energia Berriztagarrien Tailerra (8 urtetik gora). Itxipuru.

16:00etan Joko dinamikoak (adin guztiak). Edurne Unanua.

17:00etan Zentzumenen zirkuitu tailerra (3-8 urte). Amalur.

18:30ean Txokolate jana.

19:00etan Izaskun Mugika ipuin kontalaria.


Laudioko Udalak eta Eusko Jaurlaritzak akordioa lortu dute hiltegiko obrak finantzatzeko

Ander Añibarro alkateak adierazi du Eusko Jaurlaritzak ekarpen garrantzitsua egingo duela hiltegia berriro irekitzeko beharrezkoak diren lanen finantzazioan.

Ander Añibarro Laudioko alkateak jakinarazi du Udala Eusko Jaurlaritzarekin ados jarri dela erakunde horrek obren finantzazioaren zati handi bat bere gain har dezan. "Isurketak ekiditeko lanek, koagulazio sistema barne, 333.000 euro inguru balioko dute", azaldu du alkateak.

Tokiko erakundearen asmoa da aste batzuetan berriro abian jartzea hiltegia, baina Osasun Sailarekin eta udal teknikariekin akordioa lortu behar du horretarako. "Aldaketa gehiago gauzatu beharko ditugu. Esaterako, sistema elektrikoa berritu beharra dago" erantsi du.

Gainera, lan horiek guztiak nola egingo diren zehaztu behar dute. Hau da, isurketen arazoa konponduta, funtzionamenduan jarri ahalko den argitu behar dute, edo hobekuntza guztiak gauzatu behar diren horretarako.

EH Bilduren kritikak

Gaur bertan EH Bildu koalizioak oharra plazaratu du hiltegiaren inguruan. Taldeak zoriondu egin ditu mobilizatu diren eragile guztiak: "abeltzainak, harakinak, kontsumitzaileak, langileak eta hiltegiko arduraduna". Izan ere, EH Bildurentzat, euren ahaleginen emaitza da lortutako akordioa.

Horrez gain, koalizioak adierazi du udal gobernu taldeak datu okerrak baliatu dituela; eta hiltegiak, berez, etekinak ematen dituela, eta ez kontrakoa. Horrez gain, EH Bilduk ohartarazi du ez duela onartuko hiltegiaren pribatizazioa edo azpiegitura saltoki handietara bideratzea.

Abuztuaren hasieratik itxita

Abuztuaren 6an Laudioko Udal Gobernu Taldeak erabaki zail baten berri eman zuen prentsaren aurrean: hiltegiaren jardueraren etena. Neurri drastiko horren atzean zegoen URA Agentziak aurreko egunean tokiko erakundeari egindako exijentzia; ibaiaren mesederako, Nerbioin isurketak egitea debekatu zion.

Horrez gain, Arabako Fiskaltzak esku hartu zuen kasuan eta Ertzaintzari agindu zion informazioa jasotzeko. Gauzak horrela, poliziak azpiegitura horri buruzko ikerketa abiatu du, ingurumenaren aurkako delituak gertatu diren argitzeko. Itxierak atal kritikoa idatzi du hiltegiaren historian, baina horretara heldu baino lehen, bestelakoak egon dira.

Izan ere, hainbat laudioarrek salatu dute sare sozialetan zein erakundeetan ibaia gorriz margotzen zela, odol isurketak zirela medio. Horrelako gertakariak behin baino gehiagotan jazo dira, eta kexak errepikakorrak izan dira.

Hiltegiaren itxierak bertako azpikontratako 11 beharginak langabezian uztea ekarri du. Ekonomikoki zuzenean kaltea pairatu duen beste kolektibo garrantzitsuena tokiko abeltzainena izan da. Hurbilen dagoen hiltegia Zestoakoa da. AP-8 autobidea erabilita, 80 kilometroko ibilbidea dago bertaraino. Iñaki Urkixo Laudioko abeltzainaren iritzia argia da: “Zestoaraino joatea animali bat hil behar dugun bakoitzean ez da jasangarria guretzat. Balizko etekin guztiak bidean geratzen dira. Garraioa izugarri garestitzen da eta guk dirua eraman behar dugu egunero etxera”.

Lehen sektorea, antolatuta

Zenbait bilera egin ostean, Laudioko lehen sektorean batzen diren hainbat eragile batu dira modu kolektiboan esku hartzeko arazoan. Abeltzainak, hiltegiko enpresa, harakinak, bezeroak eta ganadu-tratulariak elkartu dira plataforma horretan, eta eskualdeko eta Bizkaiko ekoizleak ere gehitu nahi dituzte.

Ziortza Uriarte harakinak eta taldeko bozeramaileak iragarri du irailaren 16an bilera egingo dutela alkatearekin, eta salatu du informazio zuzenaren falta sumatu dutela: "Erakundeak ez dira gurekin harremanetan jarri; eta, azkenean, guk eskatu behar izan dugu hitzordua". Zentzu horretan, lehen sektoreko kaltetu guztiek jakin nahi dute noiz irekiko den hiltegia. "Berdin dio 4 edo 5 egun gora edo behera esaten diguten, baina guk premia daukagu data jartzeko", adierazi du Uriartek.

Irekieraren ostean

Une hauetan urjentzia handiena hiltegia berehala funtzionamenduan egotea bada ere, lehen sektoreak hausanrtzen dihardu hurrengo urratsei buruz. "Alkateak udal osoko bilkuran aipatu zuen lantaldea osatuko zuela hiltegiaren ereduaren eta etorkizunaren inguruan. Esan zuen kaltetuak han egongo zirela,eta gu prest gaude" mahaigaineratu du Laudioko harakinak.

Izan ere, printzipioz, otsailean azpiegituraren lizitazio berria egin behar dute ,eta kaltetuek uste dute ereduak hurbila eta publikoa izaten jarraitu behar duela; tokiko abeltzainetan zentratuta, orain artekoa bezala.

Berez, lehen sektorean inplikatuta dauden zenbait eragileren arabera, egungo sistemak etekinak ematen ditu. Horien kalkuluak aintzat hartuta, adibidez, 2018an 12.000 euroko mozkinak sortu zituen hiltegiak eta ez dute beharra ikusten pribatizaziorik edo aldaketa nabarmenik egiteko.

Kaltetuak

Ziortza Uriartek azpimarratu nahi izan du hiltegiaren itxieraren kaltetuak ez direla soilik abeltzainak, langileak edota harakinak: "laudioarren interesen alde egin nahi dela esaten denean, kontuan hartu beharra dago garraioak garestitzen duela okelaren prezioa eta, azkenean, tokiko produktua kontsumitu nahi duenaren aurka egiten duela. Hau da, Laudioko herritarren kontra".


Giza eskubideak

Abenduaren 10ean, Giza Eskubideen Eguna; pentsatzen ari nintzela gaia nola landu eta arteztu, bururatu zitzaidan Xabier Leteren, Maiteaz galdezka abestia.

Egunsenti batean maitea zen hila / Kalera irten nintzen

Jainkoaren bila / Nerekin aurrez aurre esplika zedila / Behingoz utzi zezala zeru goi ixila.

Zutaz, maite, egina dut galde (bis).

Bakardade haundi bat

neukan bihotzean / Negar egiten nuen zutaz oroitzean / Galdera egin nion Jaunari hotzean / Gizonok nora goaz mundutik hiltzean?

Zutaz, maite, egina dut galde (bis).

Orduak pasa ziren, ezer ez nuen entzun / Nik ez dakit, maitea, konprenitzen duzun / Arratsaren ilunak eguna bildu zun / Jainkoak inondikan ez zidan erantzun.

Zutaz, maite, egina dut galde (bis).

Etxeruntz nindoala oihukatzen nuan / Jainkoa ez da bizi gizonen onduan / Urruti zegok hura, han bere zeruan / Gu bakarrik utzirik umezurtz munduan.

Zutaz, maite, egina dut galde / Zutaz, maite, egina dut galde / Zutaz, maite, galdera egin nun / Baina Jainkoak ez zidan erantzun.


Yemenen ostiralean bahitu zituzten bederatzi atzerritarrak hilda topatu dituzte

Herrialdearen ipar-ekitaldean harrapatu zituzten zazpi alemaniar, britainiar bat eta hego-korear bat. Hiru ume daude hildakoen artean.

Lehengo ostiralean erakunde armatu batek Yemenen bahitu zituen bederatzi atzerritarrak hilik aurkitu ditu gaur Yemengo Poliziak. Hildakoen artetik zazpi Alemaniakoak dira -familia bateko bost kide, horietako hiru haurrak eta bi lagun-, Erresuma Batuko gizon bat eta Hego Koreako haren emaztea. Hala ere, biktimen inguruko datuak kontrajarriak dira. Agentzia batzuen arabera, bi haur bizirik daude.

Saad iparraldeko eskualdeko ospitale bateko langileak ziren biktimak.

Akuan inguruan topatu dituzte, herrialdearen ipar-ekitaldean.

Yamaa al Huti da aipatutako erakundea.


San Matei jaiak ospatuko dituzte bihar Ubera auzoan

Ubera auzoan San Emeteri edo San Matei jaiak ospatuko dituzte bihar, irailak 3. 10:30ean hasiko dituzte ekintzak, Ubera kaletik San Mateiraino kalejiran joanda. Bertan, meza, pintxoak eta jolasak izango dituzte, eta eguerdian auzo bazkaria egingo dute. Arratsaldez jaiak jarraituko du.

10:30 Kalejira Ubera kaletik San Mateira.

11:30 Meza eta San Mateiko pinturei buruzko azalpenak. Ondoren, pintxoak Jaolatza elkartearen eskutik. Umeendako jolasak eta bola joko txapelketa ere bai.

14:00 Auzo bazkaria. Ondoren, abestiak.

Arratsaldez: Nagusiendako jolasak eta kalejira San Mateitik Ubera kalera..

Iluntzean: Berakatz zopa afaria.


Euskal Preso Politikoen Kolektiboak (EPPK) izendat

Euskal Preso Politikoen Kolektiboak (EPPK) izendatu zuen Mintzaidetza Lanetarako Taldearen kontra, Guardia Zibilak egiten ari den sarekada salatzeko eta atxilotuen askatasuna eskatzeko izango da.


Erasoa BBVA bulegoaren kontra

Martxoaren 11ko goizaldeko ordubata aldera ezezagun batzuk BBVAren bulegoa erasotu zuten. Atea xehetu zuten, baina ez zuten bertze ondoriorik utzi.


Urriaren 26an greba egitea aztertzen ari dira eragileak

Errebaliden kontrako deialdia Espainiako guraso eta ikasle taldeek egin dute. Herrikoa taldeak bat egin du. Litekeena da gehiagok ere egitea

Errebaliden aurkako aldarria kalera ateratzea aztertzen ari dira hezkuntzako eragileak. Espainiako elkarteek grebara deitua dute hilaren 26rako, eta harekin bat egiteko asmoa agertu dute eragile batzuek. Nafarroako Herrikoa guraso elkarteak, adibidez, babesa agertu dio deialdiari, baina beste eragile batzuekin ere hitz egin nahi du, protesta indartze aldera. Arabako, Bizkaiko eta Gipuzkoako eragileak ere ari dira deialdi horri begira, talde horietako iturriek BERRIAri adierazi diotenez. Hurrengo egunetan erabakiko dute grebarako deia egin edo ez.

Sindicato de Estudiantes taldeak egin zuen deialdia irail hasieran: eskolara ez joateko eskatu die ikasleei. Ceapa guraso elkarteen federazioa elkartu da deialdira orain. Errebaliden aurkako mezua eman du, eta ohartarazi du orain gerarazi behar direla. Erkidego batzuen jarrera ere salatu du Ceapak, errebalidei izkin egingo dietela esan dutelako: «Errebalidak indarrean baldin badaude egin behar direnean, edo egin egingo dira, edo ondorio legalak jasan ahalko dituzte arduradunek. Hori da egia bakarra». Espainiako Auzitegi Nazionalera jo du elkarteak, errebalidak eteteko.

Ceapako kide da Nafarroako Herrikoa taldea, eta ados azaldu da greba deialdiarekin. «Baina Nafarroako beste eragileekin hitz egin nahi dugu, eta adostu», azaldu du Santiago Alvarez presidenteak. Greba eguna Madrilen ezartzea «inposiziotzat» hartzerik ez dute nahi, eta greba eguna aldatzeko ere irekita azaldu da Alvarez. Bihar bertan biltzekoak dira Nafarroako hezkuntzako eragileak, deialdiari buruz erabakitzeko.

Araban, Bizkaian eta Gipuzkoan ere harremanak izan dituzte eragile batzuek, baina oraingoz ez dute erabakirik hartu. Hurrengo egunetan espero dituzte berriak.

Eskola Publikoaren Aldeko Espainiako Plataformak ere bat egin du greba deialdiarekin. Talde horretako kide dira hezkuntzako CCOO eta UGT sindikatuak ere. Ñabardura bat egin dute: mobilizazioekin bat egin dute, baina ez diete greba deirik egin irakasleei.


Asteburuko emaitzak

Durango Ilarduyak mailari eutsi dio errugbian eta Elorriok goren mailarako igoera lortu du futbolean. FUTBOLA HIRUGARREN MAILA Arenas 0-3 Durangoko Kulturala Denboraldia zazpigarren tokian amaitu du Kulturalak. OHOREZKO MAILA Berriz 5-2 Deusto Garaipen horrekin azken bosgarren tokira igo da Berriz. Hiru jardunaldi falta dira liga amaitzeko eta Berriz oraindik ez da salbatu eta mailari eusteko borrokan segitzen du. LEHENENGO ERREGIONALA Basconia 0-0 Zaldua Leioa 2-1 Iurretako Uritarra 1-2 Elorrio Elorriok igoera lortu du eta goren mailan jokatuko du datorren denboraldian. Iurretakok hirugarren postua segurtatu beharko du azken jardunaldietan. BIGARREN ERREGIONALA Arrautzaldeon 2-5 Abadiño HIRUGARREN ERREGIONALA Azkorri 5-2 Elorrio B Itugarpe 3-1 Berriz B Derio B 2-1 Ezkurdi Loiu B 1-1 Extremeño BIZKAIKO KOPA (emakumeak) Iurretako 3-0 Elorrio Iurretako Bizkaiko Kopako hurrengo kanporaketarako sailkatu da. ARETO FUTBOLA OHOREZKO B MAILA Elorrioko Buskantza 7-5 Inter Euskal Sofa EUSKAL LIGA Sasikoa 1-5 Irish Pub Shepherds Azpeitiko 2-7 Kurutziaga ikastola GOREN MAILA Mallabia 5-1 Askartza Claret Jardunaldu borobila mallabiarrentzat. Eurek hiru puntuak batzeaz gainera, Ibaizabal bigarren sailkatuak berdindu egin du ustekabean. Jardunaldi biren faltan, bost puntuko aldea ateratzen dio Mallabiak Ibaizabali. Beraz, datorren astean mailaz igo dezakete. LEHENENGO ERREGIONALA Elorrioko B 2-6 Pozgarri Abadiñoko Lagun 3-2 Sumi Muguru Hegalariak 2-0 Abadiñoko Gaztetxie Presion Break 2-5 Saltzaileak BIGARREN ERREGIONALA Bikaina 5-3 Kurutziaga Dantxari 2-5 Begoñazpi Mendibeltz 6-6 Egartsuak Gu Lagunak 2-4 Ibaibide EMAKUMEEN LIGA Kurutziaga 7-0 Kirol Aunitz Stilo Berrio 3-2 Durangoko Kulturala SASKIBALOIA NAZIONAL A MAILA (gizonak) Viajes Marfil 93-87 Tabirako Baqué NAZIONAL A MAILA (emakumeak) Tabirako Baqué 65-59 Arabako EHU Denboraldiko emaitza bolada onenarekin amaitu du denboraldia Tabirakok. Azkenengo lau partiduak segidan irabazita seigarren tokian geratu dira. ERRUGBIA JAITSIERA PROMOZIOA Durango Ilarduya 35-5 Ingenieros industriales Festa handia zapatuan Arripausuetan. Beldur handia genion promozioari, baina azkenean uste baino errazago eutsi dio ohorezko B mailari DRTk.


Iritsi da egun handia

Ezkurdiak betidanik amestu du egun honekin eta azkenean iritsi da. Gaur arratsaldean lehenengo aldiz Asperen kamiseta jantziko du, profesionaletan lehen partidua jokatuko du. Ez da bakarrik egongo, ondoan Iñigo Paskual izango du, atzeko koadroak zaintzen.Txikitatik pilotari eragiten aritu da eta orain ereindakoaren fruituak jasotzeko garaia da. Urte hasieran Arbizuko Aldabide pilota elkartetik Oberenara salto egin zuen eta sekulako denboraldia egin du. Jokatu dituen 14 txapelketetatik 12 bereganatu ditu, horien artean Espainiako buruz buruko txapelketa, Munduko Kopa eta Antiguako edo Elgetako txapelketa entzutetsuak.Askoren ustetan altuegia da (1,91 m) aurrelari lanetan ibiltzeko, baina pilotari arbizuarrak ongi ibili daitekeela erakutsi du. Bere alde ditu sakea eta bolea onak dituela eta pilota abiadurarekin erabiltzen duela. Desplazamenduak eta defentsa ditu hobetzeko, bai hori kantxan denborarekin hartzen den trebetasuna da.Hala ere ez da lehenengo aldia Aspeko pilotariekin ariko dena. Hilabeteak dira Irujorekin, Beroizekin eta Ongairekin entrenatzen aritzen dela, baina hemendik aurrera gauzak aldatuko dira "esaten dutenez gauza serioagoa da, partidu zailagoak eta horregatik gehiago entrenatu behar da. Baina orain ikasteko garaia da" adierazi zuen Ezkurdiak Beleixe irratian (FM 107,3) egindako elkarrizketa batean.Ezkurdia ez da bakarrik egongoOrain arte ez zaio gertukoen babesa falta eta gaurkoan ere ez da gutxiago izango. Arbizutik 2 autobus aterako dira Tolosa aldera herriko pilotariari animoak emateko eta ez dira gutxi izango ere autoan bertara gerturatuko direnak. Partidu ondoren, guztiak Ataunera joango dira, sagardotegian afaldu eta giro ederrean debuta ospatzeko. Afaldu ondoren Arbizura etorriko dira bertan eguna bukatzeko.


Udal langileek elkarretaratzea egingo dute bihar

ELA eta LAB sindikatuek deituta, Udal langileen elkarretaratzea egingo da bihar, barikua, 12:00etan Lekeitioko udaletxe aurrean.

Sindikatuetako arduradunek azaldu dutenez, 2011ko Udal langileen hitzarmena sinatu barik dute beharginek oraindik. Hori dela eta, negoziazio mahaia irekitzea eskatu zuten eta Udalak ezetza emon dietela adierazi dute. Erreibindikazio horiek izango dira bihar kaleratzearen arrazoi nagusia, baina beste salaketa batzuk be egin dituzte beharginek. «Espediente irekitzeak egon dira alde batetik eta baja medikuen xehetasunak emotera behartu dituzte nahiz eta hori konfidentziala izan», azaldu dute.

Baja xehetasunen kasuari dagokionez, Udalaren jarrera salatu eta lan inspekzioak Udalari salaketa jarri diola jakitera emon dute sindilatuek.


Iruñerrian Gaur 2014-11-04

Urrian 813 langabe gehiago zeuden Nafarroan; orotara, 47.019 langabe daude enplegu bulegoetan izena emanda. Urrian 27.669 kontratu sinatu dira, 1.539 mugagabeak. Nafarroako Kutxako 8 milioi euro ordaindu zituen dietatan 2002tik 2012ra. Dirutza poltsikoratu zuten hainbat kontseilarik hitzaldietara entzule gisa joateagatik ere. Kopuruak "deigarriak" direla esan du Metropoli Forala saioan Ibai Fernandez kazetariak; "ustelkeria morala" ikusten du honetan guztian Joxerra Senarrek. Bart gauean larrialdietako eraikin berrian izan den uholdeari garrantzia kendu dio Marta Verak. Osasun kontseilariaren premiazko agerraldia eskatu dute Parlamentuan Bilduk, Aralarrek eta Izquierda-Ezkerrak.


Drakes taldeak egubakoitzean aurkeztuko du diskoa

Oñatiko punk-rock Drakes taldeak disko berria, 'Si nos dejan, no keremos' izenekoa, aurkeztuko du egubakoitzean, hilak 3, Ibarrondo liburudendan. Ondoren, 22:30ean, kontzertua egingo dute Atzeko kale auzoan, Show Business-ekin batera.

Drakes taldeak 2005ean grabatu zuen maketa bat. Danbaka musika lehiaketan parte hartu zuten, eta ikusleen saria irabazi zuten. Iaz, Oñati 2zirik biran parte hartu zuten, eta herriko beste talde batzuekin batera diskoa grabatu zuten.

Oraingoz, A correr!! abestiaren bideoa ikus daiteke euren webgunean.


Orain Jimenez dago kolokan

Roberto Jimenez PSNko idazkari nagusiak «zuhurtzia» eskatu du, eta azaldu du PSNk ez duela erabakirik hartu

Ezinikusi handia diote elkarri Yolanda Barcinak eta Roberto Jimenezek. Idoia Nieves Ogasuneko zuzendari gerenteak bere lehen salaketa egin ondotik, PSNko idazkari nagusiak bere arazo guztien irtenbidea ikusi zuen begien aurrean. Azkenik, gobernutik kendu zuen bazkide ohiari azken kolpea emateko gertu zegoen, Alfredo Perez Rubalcabaren oniritziarekin. «Bere kabuz alde egin dezala; bertzela, guk botako dugu», ohartarazi zion Yolanda Barcinari otsailaren 12an. Bi asteren buruan, Nafarroako lehendakariak egoera zailari aurre egitea lortu du, eta orain Jimenezen hitz horiek bere aurka itzul daitezke. Bi astean, Barcinak presioa bere buru gainetik PSNko buruzagiaren gainera pasatzea lortu du. Orain, Roberto Jimenez dago kolokan.

Gaur ezagutaraziko ditu ikerketa batzordeak bere ondorioak, eta, horren ostean, PSNko zuzendaritza batzordeak zentsura mozioa aurkeztu edo ez aztertuko du. PSNko iturriek azaldu dutenez, agenda kontuengatik «ia ziurrenik» larunbatean bilduko da zuzendaritza eta datorren astean bere erabakia hartuko du Lurralde Batzordeak, kongresu arteko organo gorenak. Haatik, inori ez zaio oharkabean pasatzen, PSNk alderdi barruko erabaki guneak izan arren, azken hitza PSOEko idazkari nagusi Alfredo Perez Rubalcabak izango duela.

Ikerketa batzordeak kaleratuko duen txostenaren zain, Espainiako eskuin mediatikoa hasi da zuhaitza astindu nahirik. El Mundo egunkariak atzo kaleratu zuen PSOEk jada erabakia hartua duela. Haatik, Ferrazeko ezein agintarik ez du erabaki hori ez baieztatu, baina ezta gezurtatu ere. Eta hori jada esanguratsua bada.

Antonio Hernando PSOEko Politika Autonomikoko idazkaria egun batzuez Iruñean izan da, eta atzo TVEk elkarrizketatu zuen. Ez zuen ezer argitu mozioaren inguruan, eta hauxe bakarrik esan zuen: parlamentuko txostena kaleratu eta 24 ordura hartuko dela erabakia. Madrilen zirkulu batzuetan esaten da hain justu 24 ordu geratzen zaizkiola Jimenezi berari PSNko buru moduan, eta Rubalcaba jada haren ordezkoaren bila dabilela. Horri buruz galdetu ziotenean elkarrizketan, Hernandok ukatu egin zuen Roberto Jimenez idazkaritza nagusitik kentzeko asmorik dagoela.

Hala ere, zentsura mozioaren gaineko erabakiak Roberto Jimenezen etorkizun politikoa baldintzatuko du, nahitaez. Horren jakitun da Jimenez bera. Moziorik ez dela izango ziurtzat jotzen dute askok, eta, horren harira, burlati hitz egin zuen atzo Jimenezek: «Zenbaitzuek kristalezko bola izango dute».

Ikerketa batzordearen emaitzari begira, «zuhurtzia» eskatu zuen atzo goizean: «Nire alderdikideei esan diet ikusi zutenaren arabera, bizi zutenaren arabera, har ditzatela erabakiak eta izan daitezela zintzoak euren buruarekin eta inplikatuta dauden pertsonekin». Azken egunetako gertakariez ere eman zuen bere balorazioa PSNko buruzagiak. Ustelkeriarik egon den galdetuta, Jimenezek erantzun zuen funtzionarioen borondatea makurrarazteko «ahalegin argiak» izan direla egiaztatu dela: «Ustelkeria ez da soilik nahi den helburua lortzea, baizik eta hori lortzen ahalegintzea». Haren ustez, Lourdes Goikoetxeak ez luke presidenteordetzan jarraitu behar.

Batzordean, Bilduk Goikoetxeari galdetu zion ea noiz atera zen Talleres Ezquerra enpresatik, eta Goikoetxeak erantzun zuen 2011ko ekainean atera zela. Atzo, Gara egunkariak jakitera eman zuen Talleres Ezquerrako emaitza batzuk Goikoetxeak kontseilari zela sinatu zituela 2011ko uztailaren 5ean, Industria kontseilari izendatu eta hiru egunera. Bateraezintasunaren legea urratu zuen, eta batzordean egia esateko betebeharra zuen Goikoetxeak.

Santos Cerdan parlamentari

Roman Felonesek, 35 urtez parlamentari izan eta gero, bere akta utzi du, Nafarroako Unibertsitate Publikoko Gizarte Kontseiluko zuzendari izateko. Haren ordez, Santos Cerdan PSNko antolamendu idazkariak egin zuen karguaren zina. Ekitaldian bertan ziren, Roberto Jimenez bera eta Maria Txibite senataria. Cerdanek esan zuen espero zuela parlamentari gisa «ahalik eta denbora laburrena» izatea, hauteskundeetarako deia maiatzaren 25ean izan dadin. daitezen.


Vila-realek Javier Camuñas fitxatu du, eta Levantek, Carlos Aranda

Osasunak 2,3 milioi euro jasoko ditu erdilariarengatik; aurrelariak, berriz, dohanik utzi du taldea

Javier Camuñasek eta Carlos Arandak ez dute Osasunan jokatuko hastear dagoen denboraldian. Bi jokalariek atzo eten zituzten kontratuak Iruñeko taldearekin, eta dagoeneko biek Lehen Mailan jarraituko dute. Erdilaria Vila-Realen ariko da, eta bere talde berriak 2,3 milioiko etete klausula ordaindu du. Arandak, ordea, Levanten jokatuko du. Osasunak dohanik irteten utzi dio aurrelari espainiarrari.

Egunak ziren jakinekoa zela Vila-realek Javier Camuñas fitxatu nahi zuela eta bi taldeak negoziaketan zebiltzala. Osasunak fitxaketa merketzeko aukera eman zion Vila-reali, trukean Jose Manuel Catala hegalekoa sartuz. Valentziako taldeak, ordea, ez du onartu, eta etete klausula ordaindu du bere osotasunean. Bi denboraldiz gorritxoekin aritu ondoren, Camuñasek eskerturik utzi du Osasuna. «Eskerrak eman nahi dizkiet denei: presidentea, entrenatzaileak, jokalariak, zaleak, hedabideak... oso ongi portatu baitira nirekin», esan zuen atzo, agurreko prentsaurrekoan. Halere, taldea une latz batean uzten duela badaki, eta penaturik agertu zen: «Pena daukat taldea horrela utzi behar dudalako, baina 31 urterekin Txapeldunen Liga jokatzea polita izango da».

Carlos Arandak eta Osasunak ere atzo goizean lortu zuten akordio bat kontratua bertan behera uzteko. Beraz, Aranda aske geratu da beste talde batekin fitxatzeko, eta ordu batzuk geroago Levanterekin sinatu zuen kontratu bat. Osasunan ez da espero bezain ondo ibili, jokatutako ia 50 partidetan bederatzi gol sartu zituen soilik, nahiz eta zelaian lan handia egin.

Osasunak 8,3 milioi euro eskuratu ditu dagoeneko udako salmentetan —Monreal 6 milioitan saldu baitzioten Malagari—. Orain fitxaketen garaia heldu da Iruñera. Orain arte fitxaturiko laurak, Nino, Ibrahima, Robersio eta Marc Beltran, merkeak izan dira, baina ez dira nahikoak taldea utzi duten jokalariak ordezkatzeko. Jose Luis Mendilibarrek adierazi duenez, lehentasuna Monreal ordezkatuko duen ezker hegaleko bat fitxatzea da.


Kulunka konpainiaren 'Solitudes', Max sarietako antzerki lanik onena

Ertza talderentzat izan da kaleko ikuskizunik onenaren saria. Borja Ortiz de Gondrak irabazi du antzerkigilerik onenaren saria, 'Los Gondra'-rekin

Iaz bezala, aurten ere euskal dantza eta antzerki konpainiak protagonista izan dira Max sarien banaketan, eta astelehen gauean Sevillan (Espainia) egindako ekitaldian hainbat sari eskuratu zituzten. Hernaniko Kulunka taldeak bi sari eskuratu zituen Solitudes obrari esker, antzerki ikuskizunik onenaren saria eta ikuskizun eszenikorako musika konposiziorik onenarena; eta Ertza taldeak, bestalde, kaleko ikuskizunik onenaren saria eskuratu zuen.

Solitudes Kulunka konpainiaren bigarren obra da —aurretik André eta Dorine estreinatu zuen—, eta aurrenekoa bezala, hitzik gabe eta maskarak erabilita dago antzeztua. Umorea erabiliz, bakardadearen eta familiakideen arteko komunikazioaz egiten du gogoeta, gauza xumeak besterik nahi ez dituen aitona baten ikuspegitik. Iñaki Rikartek zuzendu du Rikartek berak, Jose Daultek, Garbiñe Insaustik, Edu Carcamok eta Rolando San Martinek idatzitako istorioa, eta Daultek, Insaustik eta Carcamok egin dituzte aktore lanak.

Antzerki ikuskizunik onenarenaz gain, ikuskizun eszenikorako musika konposiziorik onenarena ere jaso du konpainiak, Luis Miguel Cobo konpositoreak hain zuzen ere.

Kaleko ikuskizunik onenaren saria, berriz, Asier Zabaletak gidatzen duen Ertza konpainiarentzat izan da, Meeting Point obragatik. Lan horrek bi gazte brasildarren historia kontatzen du, zeinak haur zirela heldu ziren Euskal Herrira, eta han ezagutu zuten Ertza konpainia. Ez da obra hau saritzen duten aurreneko aldia, Leioako Umore Azokan ere kaleko ikuskizunik onena izendatu baitzuten joan den urtean.

Borja Ortiz de Gondrak (Bilbo, 1965), bestalde, antzerkigilerik onenaren saria eskuratu du Los Gondra antzezlanarekin. Madrilgo Valle Inclan antzokian ikusi ahal izan da lana azken hilabete honetan.

Daniel Abreu garaile

Gainerako sariei dagokienez, garaile garbi bat izan da Max sarietan. Daniel Abreu dantzari eta koreografo kanariarrak hiru sari jaso zituen astelehen gaueko ekitaldian, hirurak La desnudez lanagatik: gizonezko dantza interpreterik onena, dantza ikuskizunik onena eta koreografiarik onena.


Soralucek gol bakar batengatik galdu du etxean partidua

Partidu osoan zehar parekatuta egon zen markagailua. Hasierako minutuetan ordea, bergarakoek aurrea hartu zion Zumaiako Pulpo taldeari. Josetxo Muniategik bi taldeen defentsak oso motelak izan zirela eta horrek partiduan eragin zuela adierazi du. "Gol asko egon arren, nahiko partidu motela izan da bi taldeen aldetik".

Aurkaria, Zumaiako Pulpo taldea, ere antzera ibili zen. "Partiduko tarte batzutan nagusitu egin dira eta markagailuan aurrea hartu digute" azaldu du Muniategik. Lehen zatia amaitzean, markagailua gol bakar baten aldean geratu zen (19-20). Gol aukera asko egon ziren. "Partiduan gol asko izan dira, baina, partidua erritmo handiegiarekin jokatzean baloi asko galdu dugu eta akatsak ere egin ditugu". Bestalde, Pulpo taldeko jokalariak esperientzia handikoak direla gaineratu du Muniategik. "Teknika oso ona daukate eta daukaten esperientzia igarri egiten zaie. Kanpotik jaurtiketa asko egin dituzte eta ondorioz, kanpotik gol asko sartu digute". Datorren astean, kanpoan, Donibaneren aurka jokatuko du Soraluce Bergarak partidua.


Gaur eta bihar euro baten trukean ibili ahal izango da barraketan

Gaur eta bihar, abenduak 1 eta 2, euro baten trukean erosi ahal izango dira barraketarako sarrerak. Barraka guztietan euro bat ordainduta ibili ahal izango dute, beraz, herritarrek bi egunotan.


Alde Zaharrean trafikoa ixteko egitasmoa abian jarri da asteburuan

Iragan asteburuan jarri da abian Alde Zaharra trafikoari ixteko ekimena; neurri honekin eremua larunbat arratsaldetik astelehen goizera arte oztopo-zutoinekin itxita izango da. Tarte horretan erdigunea ibilgailuz igaro behar duten pertsonek eskuz kendu beharko dituzte oztopo-zutoinak eta, ondoren, berriz jarri. Edonola ere, aparkatzea debekatuta egoten jarraituko du.

Neurria urtarrilaren 26an eginiko osoko bilkuran adostu zuten udalean ordezkaritza duten alderdi guztiek aho batez; egitasmoa momentuz proba gisa ezarri bada ere, hilabete batzuk igarota neurriaren eraginaren inguruan hausnarketa egingo du udalak, herritar eta merkatariekin batera.

Udalak Alde Zaharraren baitan erroldatutako autoen jabeei edierazi dizkie asteburuetan trafikoa ixteko hartutako erabakiak, bertako bizilagun zein dendariek zamalanak egiteko aukera izango dute, autoa gehienez ordu erdiz eremu historikoan mantendu dezaketelarik; mugimendu horiek hobetze aldera Alde Zaharreko bizilagunei autoan jartzeko bereizgarria emango zaie. Larrialdi zerbitzuek, beren aldetik, alde zaharretik igarotzeko askatasuna izango dute.


Ekine baragarrie dok!

Ekonomiaren gorabeherak direla eta, arduratsu dabil ingurua. Ez du inork asmatzen, eta, gauzek okerrera egingo dutelakoan oraindik, zalantza eta beldurraren pean gaude guztiok. Nahinon entzuten da gauza bera. Egoera latza eta irtenbide eskasa. Gainditzeko, arazoen oinarrietara joatea dagokigu. Eta hantxe, geure balioetan aurkitu behar erantzuna. Ez dugu prebisio onik izan, eta akatsak zuzentzea erraza ez bada izango ere, geure irudimena areagotuz lanari ekitea dugu irtenbiderik egokiena. Lanari diot, ahal duenak eta gai denak. Baina bada holakoetarako esaldi esanguratsu bat Arratian, «ekine baragarrie dok!».

Eta halaxe da, bizitza bera ere ez ote ba baragarria, edo barregarria? «Gosea eta gaixoa baragarriek dozak», dino esaerak; beraz, bereari ekiten dionak etorkizun sendoa du, ekiten duen gizakiak eta ekiten duen herriak etorkizuna bere gain du. Ekiten-ekiten ibili izan gara, eta gaur, gurean, arlo askotan eta ikuspegi askotatik, atzo baino hobetoxeago gaude, zertan esanik ez. Herri esamoldeari kasu eginez, argi dago edozein akatsi aurre egiteko sinestean eta ekitean dagoela gakoa.

Begi bistakoa da ekonomiaren gaietan ez dela haize freskorik arnasten aspaldion bazterretan. Argi da guztiok pairatzen ari garen une ekonomiko gogor honek bere zamak dakarzkigula. Baina, gogoan dut arratiar ezagun batek behin esan zidana: «Beitiok, hemen bereari gogor ekiten dautsanak burutzen jauk! Hau halaxe izan dok, eta halaxe izango dok». Beraz, egonak balio ez duenez, ekinak ezina du burutuko.

Herri esaerak izatasuna eta egonkortasuna du, eta garai zailetan ekonomialari adituek krisi honen irtenbide argirik ikusten ez dutenean, atzera begiratzea derrigorrezkoa dugu. Zeren, Krisi hau, ekonomikoaz gain balio krisia dugu. Eta guztioi tokatuko zaigu bertatik ikastea. Holakoetan, esperientzia duen jendearengan gehiago sinistu behar, lorepontzitik erreskan atera berri diren guru berriekin baino. Betiere, herri senetik datozkigun iritziak baliagarriagoak ditugu. Eta, errezetak izatekotan, gehiago ditu esperientzia duen gizakiak letradun gizaki juppi berriak baino. Erremediorik hartzekotan, labe gorian eta lapiko barruan lanean ari direnengandik hobe, lapiko gainean bor-bor dabiltzanengandik baino.

Atzerantz bagoaz, eta historiara begiratuz, garai guztiak dira antzerakoak, goraldiak eta beheraldiak ditugu tarteka. Baikor guneak eta ezkor guneak. Eta bizitzaren joanean, dena dugu ikasgai, dena dugu berri, eta dena baliagarri. Garai honetan, zinez, egoera hausnartuz, gogoeta egitea dagokigu. Eta bakoitzaren joanean norekin joan gaitezen eta norekin ez, kontuan hartu beharko dugu! Horixe, baliorik ederrena geure ikasbidean. Ez dira denak berdinak, ez gara denok berdinak. Bidean, bultzatzen zaituztenak daude, eta beheratzen edota oztopatzen gaituztenak.

Egoera latzetan, norberarengan sinistu beharko dugu, eta bilatzekotan, bidean lagun izan dakigukeen hori bilatzea derrigorrezkoa dugu. Badira bidaide onak; badira, era berean, ezbeharrekoak ere. Baina gauden garai honetan, baikor den jendea behar dugu inguruan. Bizitza laburregia dugu erneguz eta penetan bizi izateko, eta esperantzari lotu behar gatzaizkio nahi eta nahi ez. Izan dira garai okerragoak; izan dira baita urte eta sasoi latzak ere, gure aurrekoek ondotxo dakite hori. Eta bestalde, gure herrian, aspaldiko partez itxaroten genuen argi berri bat agertu zaigu.

Agertu zaigu, edo guztion artean ekarri dugu. Eta ilusio berri honek bide erakargarrietara eraman behar gaitu. Badugu pozik egoteko motiborik. Badugu zeri ekin.

Eta joan goazen honetan, bizitza, Bittor Kapanagak ziozkun legez, ibilbidea dugu: IZ(Izan) /IN(egin) eta IL, horixe dugu guztiok. Hasieratik amaierarako tartean, geure izatea eta geure egitea dugu, eta inguruarekiko elkarkidetza. Ez beti ona, ez beti gustukoa. Baina betiere, merezi duena. Batzutan geuk aukeratzen duguna da; besteetan, bizitzak berak, aukerak —onak zein txarrak—, ematen dizkiguna.

Bizitza ilusioz eta desilusioz beterikoa dugu, garaipenez eta itomenez hornitutakoa, une pozgarriak zein mingarriak dituena. Gizakia eta herri baten ibilbidea guztiz dugu antzerakoa. Herriak bitzitzaren joanean joanengo gizakiok egiten ditugu, eta izan ere, gizaki borrokalariak eta tentelak daude, herri tematiak eta nagiak. Jaio egiten gara, baina egin ere geuk egiten dugu, geure aburuz eta inguruaren eta egoeraren zirkunstantziaz. Helburu argia duten gizaki eta herriak daude, eta helburu argi bakoak, ergelak. Ekiten dutenak daude, eta ekimena bertan behera uzten dutenak. «Ekilarie dok hori, eta burutuko jauk, hori alperrik ez dok galduko!». Halako esamoldeak barra-barra daude gurean.

Beraz, joan goaz, eta, Juantxo Astondoa Gorbeiako artzain xelebreak esango ligukeen legez, «nora joazak ba horreik?, horreik, doazen lekutik etorri be egingo dozak!». Bazen, neure herrian, oraintsu joandako beste gizaki xelebre bat ere. «Ai onak zauzie zuok, ze uste duzue ba, sopa boba jaten, Estaduen konture bizitea beti ala! Bai, majo jauk!».

Ba horixe, hemen argi jagok. «Sopa boba» jan edo ez jan, «egurginaren lapikotxetik abadearen lapikotera» pasatu izan garela. Eta orain, gauzak urritzen-urritzen hasi diren honetan, bakoitzak bereari ekin behar. Arratiarron arabera, «orain arte be ekin jeutsaguk, eta hemendik aurrera be ekin beharko jeutsaguk! Badakik, ekine baragarrie dok, eta burua argi dabilenak eta gogoa daukanak burutuko jauk! Ingoetxoaguk ba! Horixe baietz!».


Langile bat zauritu da Santurtzin 5 metroko altueratik erorita

Diagnostiko erreserbatuko zauriekin eraman dute Gurutzetako Ospitalera.

51 urteko gizonezko bat zauritu da Santurtzin (Bizkaia) eraikin batean lanean ari zela 5 metrotako altueratik erortzean. Istripua goizeko zortzietan gertatu da Santurtziko Jose Migel Barandiaran kalean. Behargina eraikin batean lanean ari zela andamiotik lurrera jausi da, Herrizaingo Sailak eta DYAk adierazi dutenez.

Langilea Portugaletekoa da eta diagnostiko erreserbatuko zauriekin Gurutzetako Ospitalera eraman dute.


Bi partidu eta bi garaipen; ezin hobeto hasi du EBA liga Aloña Mendi taldeak

Aloña Mendik hasi berri duen EBA ligan bigarren garaipena lortu du. Denboraldiko bigarren partidua izan dela kontuan izanda ez dago batere gaizki. Pasa den astean etxean estreinatu baziren, oraingoan etxetik kanpo lortu dute lehenengo garaipena Easo Pastas Arruabarrena taldearen kontra, zapatu iluntzean. Ederki asko ezagutzen zuten Donostiako arerioa, oñatiarrekin batera aurten igo da-eta EBA ligara.

Oñatiarrek lan bikaina egin zuten eta partiduan oso sartuta egon ziren. Markagailuan 6 eta 10 puntu arteko aldea mantendu zuten partidu guztian eta horrek pixkanaka lasaitasuna eta segurtasuna eman zien, donostiarrak urduritzen zihoazen bitartean. Azkenean Xabi Igartuaren mutilek 16 puntuko aldea atera zioten Easori; 64-80 irabazi zuten. Jaurtiketetan ere oso fin ibili ziren oñatiarrak eta hiru puntuko dezente saskiratu zituzten.

Bigarren garaipenaren ostean indartsuago sentitzen dira hurrengo partidurako. Donostiako Cafes Aitonaren kontra jokatuko dute etxean eta entrenatzaileak esan zuen moduan aurrerantzean "errespetuz, baina beldur gabe" begiratuko diete arerioei.

Jarraitzaileen babesa

Autobus bete jarraitzaile joan ziren Josean Gascara eta donostiarrak baino oñatiarrak gehiago ziren harmailetan. Realaren partidua aprobetxatuta gainera, asko Anoetara joan baino lehen oñatiarrak animatzera joan ziren.

Natra Oñati babesle berria

Garaipenak ez dira albiste on bakarrak Aloña Mendin. EBA ligara igotzeak aurrekontuan igoera handia suposatzen du. Bada, asteburuan jakinarazi dute Natra Oñati enpresaren laguntza izango dutela etapa berri honetan.


Hilaren 29an eta urtarrilaren 19an jarriko diete txertoa zaharren egoitzakoei

Argixao adinekoen egoitzako erabiltzaile eta langileei hilaren 29an eta urtarrilaren 19an jarriko diete koronabirusaren txertoa. Argixaoko erabiltzaile eta langile gehienek txertoa jartzea erabaki dute.Hala jakinarazi zuen atzo Carmen Hernandez adinekoen egoitzako zuzendariak, Mikel Serrano alkatearekin egindako prentsaurrekoan.Koronabirus kasurik ez dagoela eta horri esker egoiliarrek astero bi bisita eta bi irteera dituztela ezagutzera emateko egin zuten agerraldia. Irteerak egin ahal izateko, udalak 300 metroko ibilbide bat markatu du adinekoen egoitzaren inguruan. Hala, egoiliarrek, senitartekoek eta langileek toki seguru bat dute aire librean ere.Serranok aurreko legealdian atseden toki bat egin zutela gogoratu zuen. «Adinekoen egoitza 2008an egin zen eta barrualdean parke bat du. Guk beste bat egin genuen kanpoaldean, aire librean toki gehiago eduki dezaten».Hernandezek ez dutela koronabirus kasurik eman zuen ezagutzera. «Kasu bat dagoen bakoitzean unitate hori itxi egiten da eta unitate horretako egoiliarrek bisitak jasotzeari eta irteteari uzten diote».Argixaon 56 koronabirus kasu egon dira: 43 udaberrian eta 13 udazkenean. 18 lagun hil dira koronabirusak jota.


Nafarroak 2011ko Aurrekontuak onartu ditu

Aurtengoak baino % 5 murritzagoak izango dira, eta PSNren laguntzarekin onartu ditu Sanzen Gobernuak.

Datorren urteko aurrekontuak onartu ditu Nafarroako Parlamentuak. Sanzen Gobernuak aurrera atera ditu 2011ko diru kontuak, laugarren urtez jarraian, PSNren laguntzarekin.

Aurtengoak baino % 5 murritzagoak izango dira, 4.188 milioi eurokoak. Gobernuak dio ez dela gizarte politikarik ukitu, eta ekonomía suspertzeko neurriak hartu dituela. Kontrakoa diote, ordea, sozialistek izan ezik, oposizioko gainerako taldeek, eta adibide gisa osasunaren pribatizaziorako urratsak salatu dituzte.


Emakumeen bazkaria argazkitan

Laurogei emakume inguru batu ziren Plaza Zaharreko karpan egin zen bazkarira. Argazkiak: Larraitz Lakuesta.

Elkarrekin giro ederrean bazkaldu eta gero, zenbaitzuk musean jokatu zuten eta beste batzuk beste jolas batzuetan.

Bitartean, gizon talde batek bazkaltzen eman zien 18 bat umeri Lagun Maitea elkarte gastronomikoan.


Osasun publikoaren alde sinadurak biltzen aritu dira

Tolosaldea osasun publikoaren alde plataformak sinadurak bildu ditu gaur. 11:00etatik 13:30era, herriko kaleetan mahaiak jarri dituzte, kalean zebilen jendearen sinadurak biltzeko. Eguraldia lagun izan dute, eta kalean zebilen jende ugarik sinatu du osasun publikoaren alde. Gainera, informazioa eman eta banderolak saldu ere egin dituzte.


Gimnasioan bezala

Dairis eta Davis Bertans anaientzat oso berezia izango da Laboral Kutxa Baskoniak eta Bilbo Basketek gaur Gasteizen jokatuko duten derbia (20:45). Lehen aldiz ariko dira elkarren aurka partida ofizial batean.

Makina bat aldiz jokatu zuten umetan elkarren aurka. Buruz buru. Ia beti Dairisek irabazten zuen (Valmiera, Letonia, 1989); hiru urte zaharragoa izaki, hura zen nagusi Bertanstarren etxean. Urteekin, baina, eta Davis hazten joan zen heinean (1992), kontua orekatuz joan zen. Egun gazteenak sortzen du ikusmin gehien, eta NBAn du etorkizuna —San Antonio Spursek ditu haren eskubideak—. Helduenak, berriz, NBAko udako ligan parte hartu zuen, baina Bilbon da berriz ere. Gaur jokatuko dute profesional mailako elkarren aurkako lehen partida, Gasteizen (20:45, ETB1). Davis Laboral Kutxan ari da, eta Dairis, Bilbo Basketen. Derbi beroa espero da, Rigako gimnasioko haiek bezala.

Kirolari izatera kondenatuak zeuden bertanstarrak. Ama arraunlaria izan zen SESBeko selekzioan, eta munduko txapeldunorde izan zen junior mailan. Gerora soinketa irakasle izan zen. Aita ere arraunean ibili zen, saskibaloia utzi ondoren. Giharreria harrigarrikoa da, Dairis baino garaiagoa, eta Letoniako gazte mailako selekzioekin lan egiten du. «Dairis gimnasio batean koskortu zen. Han geunden gu sartuta, eta asteburuetan giltzak eskatzen zizkidan». Haien amarena da azalpena. Umetan Davisek izotz hockeya ere probatu zuen. Neguan euren herrian tenperatura zeroz azpiko 31 gradura iristen zen. Landa eremu batean jaio ziren. Garai hartakoa da Davisek eskuin eskuko hatz nagia aizkora batekin moztu zueneko anekdota ezaguna. Gero familia osoa joan zen Rigara, Letoniako hiriburura.

Aitak saskibaloia maite zuen, eta hari segika gerturatu ziren uztaira bi semeak. Aitaren arabera, izaera ezberdinekoak dira: Dairis hotz eta burugogorragoa da, eta Davis, beroagoa. Kirol ibilbidea ere ezberdina egin dute. Dairisek Letonian gelditzea erabaki zuen, saskibaloia eta ikasketak uztartuz, 2013ko udan Bilbo Basketek deitu zuen arte. Davisek, aldiz, 18 urterekin utzi zuen jaioterria. 2010eko udan Letoniako talde batekin kontratua sinatu zuen arren, azarorako Ljubljanan zen, Union Olimpijarekin jokatzen. 2011n, aldiz, Belgradera abiatu zen, Partizanera. Eskola balkaniarrean ikusi zuen hobetzeko bidea, eta lortu zuen, belauneko lesio baten erruz bederatzi hilabetez geldirik egon zen arren.

Euren bideek Euskal Herrian egin dute topo. Egunero hitz egiten dute elkarrekin, eta astean behin elkar ikusi. «Aste honetan pixka bat gutxiago hitz egingo dugu», aitortu du Davisek. Dairisek, berriz, gaurko derbiak Letonian ere ikusmina sortu duela nabarmendu du, baina hoztasunez. «Berezia? Gehiago kazetarientzat». Elkarren aurka ariko diren lehen aldia da. Iragan sasoian, hala ere, elkarrekin jokatzear egon omen ziren. Bilbo Basketek zor handia pilatu zuen Dairisekin, eta taldea uztekotan egon zen Partizanera joateko. Azkenean, baina, gelditzea erabaki zuen. Bilbo Basketen egungo kudeatzaileek letoniarraren jarrera eskertu dute, zorraren zati handi bat barkatzeaz gain, soldata jaitsi duelako.

Mumbruren zalantza

Gaurkoa ACB ligako lehen derbia izango da, eta bi taldeak egoera oso ezberdinean daude. Bilbo Basketek jokaturiko hiru partidak irabazi ditu, eta Laboral Kutxak, galdu. Bilbo Basketek, baina, Alex Mumbruren zalantza du. Oinazpian minez dago, eta ikusteko dago jokatu ahal izango duen eta bere maila eman ahal izango duen.

Laboral Kutxari dagokionez, herenegun Olympiakosen aurka eginiko defentsa lan onari jarraipena ematen saiatuko da. Orlando Johnsonen azken partida izan daiteke; eskoltak ez du esperotako maila eman, eta taldeko zuzendaritza ordezko bila dabil. Doron Perkinsek ere aurki utz dezake Gasteiz, baina lehentasuna eskolta postua indartzea da.


«Esplikatzen diegu konfinamendua prozesu kolektibo bat dela»

Ipar Euskal Herrian arlo sozialean lanean ari den elkarte bat da Atherbea. Konfinamendu garaian, usaiako zentroak txiki gelditu dira, eta bi gune ireki dituzte Lapurdin, Baionan eta Miarritzen, etxegabeak aterpetzeko.

Atherbea elkarteko zuzendaria da Pantxika Ibarburu. Etxegabeak konfinamenduan aterpetzeko guneen koordinazio lana eramaten du. Sei langile ari dira, eta, guztira, 130 laguntzailek eman dute izena boluntario aritzeko.

Nola egin duzue egitasmo hori larrialdian antolatzeko?

Frantziako Gobernuak ezarritako neurriak iritsi zitzaizkigun iragan aste bukaeran, eta berehala ikusi dugu karrikako jendea kontuan hartu behar zela konfinamenduaren prozesua bururaino eramateko. Baina etxegabeak ezin dira pertsonalki eta kolektiboki kontuan hartuak izan baliabiderik gabe. Argi genuen lehenbailehen tokiak ireki behar genituela. Miarritzeko Herriko Etxeak neurriak hartu ditu nahiko fite, eta Baionakoak ere segitu du.

Gune aski handiak atzeman behar izan ditugu herriko etxeen laguntzarekin. Bi tokietan profesionalak eta boluntarioak ari dira. Eremu sozialean esperientzia badugu, eta araberan antolatu gara: publikoa eta beharrak ezagutzen ditugu, eta horri integratu behar izan diogu segurtasun eta higiene neurrien bermatzea.

Higiene neurriak errespetatzeko materialik baduzue?

Laguntzaileen eta aterpetzen ditugunen segurtasuna bermatu behar dugu, eta arretaz begiratzen diogu horri. Momentuz, babesteko materiala badugu, baina, denentzat bezala, maskarak atzematea zaila da. Ikusi dugu Landetan fabrikatzen dituztela eskuz, ospitalearen oniritziarekin; horrelakoak eginen ditugu. Gure arrangura da zenbat irauten ahalko dugun, dugun materialarekin.

Zein da zuen lanaren betebehar nagusia?

Jan, garbitu eta lo egiteko toki bat bermatu behar diegu karrikan bizi direnei, edozein egoera dela. Entseatu gara toki gehiago irekitzen, baina uste dut biziki fite ohartuko garela ez direla aski, denei babes bat eskaini nahi badiegu. Dugun abantaila da lehen aldiko ikuspegi zabal bat ukanen dugula: zenbat dira aterpe gabe gure lurraldean? Hurbilagotik ikusten ahalko dugu.

Erran behar da gune horietan lanean ari diren langileak, urte osoan ari direla publiko horrekin, eta jendearen ezagutza fina dutela, badutela esperientzia.

Etxegabe batzuk beldur dira sartu eta ezin ateratzea gune horietarik. Nola pasatuko da?

Bistan da ateratzen ahal direla, baina behar dituzte atestazioak egin, zuk edo nik bezala. Badakigu ez direla osoki konfinatuak egonen, oso zaila delako. Esplikatzen diegu konfinamendua prozesu kolektibo bat dela eta epidemia oztopatzeko denek errespetatu behar ditugula neurriak.

Lanaren zati handi bat pedagogia egitea da, baina, publiko horrekin, malgutasuna beharrezkoa da. Ezin ditugu barnean atxiki, noski. Hala ere, esplikatuko diegu zein diren engaiamendu eta erronka kolektiboak.

Usaian kanpoan bizi den jendearentzat zer ondorio psikologiko ditu barne batean konfinaturik egoteak?

Ondorio psikologiko nagusia beldurrarena da, eta barnean bizitzearen zailtasuna, usaian beti kanpoan den norbaitentzat. Pedagogiarekin eta ingurune segur bat sortuz, lasaitzea lortuko dugu. Atherbean ikusten ditugun ondorio psikologiko larrienak gure egoitzetan bizi diren 80 familiek dituzte: prekaritate handian bizi dira, sozialki eta psikologikoki baztertuak sentitzen dira; beraz, egunero deitzen ditugu.

Birusa guneetariko batera sartuko balitz, nola kudeatu beharko duzue?

COVID19 eritasuna guneetako batera ailegatzen bada, gela berezi bat prestatu dugu, konfinamendu zorrotzerako. Hala ere, saihesteko neurriak errespetatzen ditugu: egunean bi aldiz hartzen diegu tenperatura, eztula dutenez begiratzen dugu. Egun batez norbaitek sukarra edo eztula baldin badu, proposatuko diogu gela berezi horretara joatea. Protokolo bat bada, eta helduko diogu: medikuaren deia, diagnostikoa eta horren araberako konfinamendua.


Ibargarai 4 eta 14 arteko eremuaren berrurbanizazioak zirkulazioan eragina izango du

Astelehenetik, maiatzaren 11tik aurrera eta hamabost egunetan ezingo dira autobusak eta kamioiak Ibargarai 14tik 4ra pasatu Eibarrerako norantzan. Ondorioz, Ibargarai 9ko eta Katabiako geltokiak ez dira erabilgarri egongo.

Autoak eta furgonetak (zirkulazio arina), aldiz, normaltasunez ibili ahal izango dira. Arrasaterako norantzan autobus eta kamioiak ohiko moduan ibili ahal izango dira, eta autobus geltokiek ohiko moduan jardungo dute.

Hasierako hiru egunetan zirkulazio arin hori Miguel Altuna Lanbide Heziketako bidegurutzean ezkerretara bideratuko da (ezingo dira frontoi aldera zuzen joan). Hiru egun horiek pasa ostean zirkulazio arinerako zentzua berreskuratuko da; eta egun batzuk pasata zirkulazio arin hori zuzenean bideratuko da (ezingo da ezkerraldera joan). Frontoitik datorren zirkulazioan ez du eraginik izango.Eta zirkulazio arinen moldaketa puntualak egoten direnean, Domingo Irala kale aldera sartzeko frontoitik datorren errailetik bakarrik sartu ahal izango da.


De Miguel auziko Fiskaltzak azaroaren 20an emango du kartzela-zigor eskaeren berri

Astelehenean, De Miguelek legez kanpoko komisioak kobratu zituela onartu zuen Josu Arruti enpresariak, eta Francesc Fernandez Joval enpresariak komisioak ordaindu zituela onartu zuen.

Azaroaren 20an berrekingo diote De Miguel auziko epaiketari, alegia, Euskal Herrian inoiz epaitutako ustezko ustelkeria auzirik handienari. Egun horretan, aldeek haien ondorioak aurkeztuko dituzte eta, Fiskaltzak, akusatuentzat eskatzen dituen kartzela-zigorren berri emango du, horietako hainbatek delituak egin izana onartu ostean.

Izan ere, auzipetu batzuekin zigorrak gutxitzeko akordioa itxi du Josu Izaguirre Arabako fiskalburuak, eta datorren asteazkenera arte, azaroak 14, akusatuentzat eskatutako zigorrak alda ditzake. Defentsak, berriz, ostiralera arte izango dute aukera hori.

De Miguel auziko epaiketa ia hilabetez eten zuten, urriaren 15era arte, Arabako fiskalburuak eskatuta, Fiskaltza eta defentsak zigorraren inguruko akordioa lortzeko lanean jarrai zezaten. Alabaina, epaiketa berrekin aurretik Fiskaltzaren eta De Miguel auziko akusatu nagusien artean "zoritxarrez" ez zela akordiorik izan jakinarazi zuen Izaguirrek, “akusatu batzuekin” adostasuna lortu zuela ziurtatu bazuen ere.

Dena dela, lan baten truke “inoiz komisiorik” inori eskatu ez diola adierazi zuen Alfredo de Miguel Arabako EAJren buruzagi ohiak. Aitor Telleria eta Koldo Ochandiano EAJren Araba Buru Batzarreko (ABB) kide ohiek ere akusazio guztiak ukatu zituzten, eta "guztia asmakizun bat" dela ziurtatu zuen.

Akusatuek hainbat astetan deklaratu ostean, joan den astelehenean, De Miguelek legez kanpoko komisioak kobratu zituela onartu zuen Josu Arruti enpresariak. Bere esanetan, Zanbranan (Araba) industrigune bat eraiki ahal izateko kudeaketak egitearen truke kobratu zituzten komisio horiek, Construcciones Riera talde kataluniarraren partetik. Asteartean, proiektuak aurrera egin zezan bakoitzari 161.000 euroko komisioak ordaintzea onartu zutela aitortu zuen Francesc Fernandez Joval enpresari katalanak.

Asteazken honetako saioan, Estibaliz Arruti eta haren senar Gorka Errastik deklaratu dute. Izan ere, Arruti familiaren jabetzapeko hainbat enpresa daude ikerketapean.

Josu Arrutiren arrebak azaldu duenez, ikerketapean dagoen Sidepur merkataritza sozietatean administrazio lanak burutzen zituen bakarrik, eta Josuk inoiz ez ziola onartutako legez kanpoko komisioen inguruan ezer esan azpimarratu du. Hala, ez zuela jarduteko modu horren berririk ziurtatu du.

Errastiren esanetan, Zerulur sozietatea martxan jartzea erabaki zuen Josu Arrutirekiko “konfiantza betea” zuelako. Halaber, hiru enpresen artean lortutako etekinak inoiz ez zituela zalantzan jarri nabarmendu du.

Honezkero akusatu guztiek deklaratu dute. Gauzak horrela, azaroaren 20ra arte epaiketa etetea aurreikusita dago, akusatuen deklarazioak kontuan izanda, Fiskaltzak zigor eskaeretan aldaketak egin ditzan, eta delituak egin izana aitortu dutenei zigorrak gutxitzeko.


La Polla Records taldeak Donostiako Hipodromoan joko du

La Polla Recordsek Donostiako Hipodromoan kontzertua emango du.

Aurreko urtean iragarri zuen La Polla Records talde arabarrak ezenatokietara buelta. Urte bukaeran Estatu mailan kontzertu batzuk eskaini ostean, 2020an berriro ekin diote kontzertu eta festibalen bira luze bati, ‘Ni descanso, ni paz Gira 2020’ izenpean.

Munduko hainbat lekutatik pasa ostean, irailaren 26ko larunbatean iritsiko da bira Donostiara. Jaialdi berezia izango da: ateak 17:30ean ireki eta gero, euskal talde eta artista gonbidatu ugari arituko dira La Pollaren kontzertua baino lehenago, giroa rock eta punk doinuekin berotuz. Horien artean: El Drogas, Su Ta Gar, Lendakaris Muertos eta Liher. Donostia Festibala baino aste bete geroago izango da hitzordua, enpresa berak antolatzen baitu kontzertua (Last Tourrek, hain zuzen).

Sarrerak ostegun honetan izango dira eskuragarri, goizeko hamarretatik aurrera lasttour.net eta See Tickets-en.


“Izadiarekiko errespetu gehiago zenutelakoan nintzen”

Hein batean, Antonio Vivaldi musikariagatik zara ezagun. Hori ikuspuntuaren araberakoa dela esango nuke. Lehenagotik ere banintzen, eta hizkuntza gehienek badute ni izendatzeko hitzen bat. Baina zure asmoa goi kulturan noiz egin nintzen ospetsu azpimarratzea bada...

Herri xehearekin identifikatzea nahiago al duzu? Historian zehar kasu gehiago egin izan didate euren ipurditzarrak eserleku erosoetan jarri dituztenekin alderatuz gero. Badakizu, ordea. Nori axola uztaren gorabeherak agintariei eragiten ez dien bitartean? Hori bai, Napoleonek erru guztia niri bota zidan Errusiako kanpaina gauzatzeko gai izan ez zenean! Aurpegia behar da gero! Begira, bai, nahiago dut herri xehearen alboan egon. Euren adierazpenetan ez daude konforme horrekin. Garai moderno hauetan hego haize asko dabil. Kanta bat ere egin zidaten Zea Mayseko p* horiek. Baina nor direla pentsatzen dute niri horrela hitz egiteko? Zer espero dute ba, tropikala izatea? Protestak deitu dituzte zure etorrera dela medio abenduaren 22an. Bai, entzun dut zerbait. Horregatik pixka bat aurreratu naiz, jakiteko zer nolako giroa usain daitekeen. Kale izkinetan ezkutatuta entzuten nituen herritarren kexuak eta klima aldaketari egozten dizkiote eguraldia hain aldrebes egotearen kulpak. Munduko herrialde nagusienetako buru batzuk ez diote fidagarritasunik ematen klima aldaketaren ideiari. Zuk zer iritzi duzu? Bere garaian, klima oso jatorra zen, lagunen laguna eta edozer gertatzen zela, bera han esku bat emateko. Kontua da behin erretzen hasi zela, hasieran probatzeko bakarrik, badakizu, egur pixka bat. Baina gero hasi zen ikatzarekin, eta petrolioarekin, eta gasarekin, eta azkenerako imajinatu dezakezun zabor guztia irentsi eta erretzen amaitu du. Horrek alde batetik edo bestetik kalte egin behar izan dio. Eta aldaketa horretan zuk zer nolako rola jokatzen duzu? Esan bezala klima ez dago bere momenturik onenean, eta horrek askatasun gehixeago ematen digu nahi bezala ibiltzeko. Horrek esan nahi du sudurraren puntan jartzen zaidanean sekulako elurtea ekar dezakedala eta aspertzen naizenean lehortea, eta tenperatu igotzen dut Eguraldian anomaloa dei nazaten. Baduzu aurtengo egonaldirako planik eginda? Uste dut inprobisatzen jardungo dudala. Badakizu, inspirazioaren eta haizearen arabera. Etorri aurretik oihu egingo dut “Winter is coming!”, eta hortik aurrera ba ikusiko dugu. Halere, aspaldian gogoarekin nago deskalabru handi-handi bat eragiteko. Denboraldiak izaten dira. Batzuetan gogo gehiagorekin etortzen zara eta beste batzuetan makal antzera. Aurten estatistikak apurtzekotan nagoela uste dut. Esaten da benetan axola duten gaiak ezkutatzeko egiten duzula hori. Orain esango didazu Kontxako hondartza dena zuri-zuri agertzea irudi itsusia dela. Ni autonomoa naiz, ez nago inoren menpe. Ez da nire errua albistegietan hogei minutu hitz egiten pasatzea eta unean-uneko erreakzioak ematea elurra dela eta. Zer uste duzu, eskupekorik jasotzen dudala horregatik? Axola ez bazaizu, hemen galderak nik egiten ditut. Hau lotsagarria da! Izadiarekiko errespetu gehiago zenutelakoan nintzen hona etorritakoan, baina ikusten da hemen dena kritikatzea dela asmoa denaren errua norbaiti egozteko. Klima zuek erotu zenuten eta orain urtaroak erotu nahi gaituzue. Ai! Izotzaldi garaiko sasoia banu, derrepentean elur eta izotz pean jarriko nituzke bazter guztiak. Orduan bai amaituko zaizkizuela tontakeria guztiak! Amaitzeko zerbait gehitu nahi? Abisatuta zaudete.


154 positibo zenbatu dituzte asteburuan eskualdean

Pandemiaren olatuak ez du atsedenik hartzen. Eusko Jaurlaritzako Osasun Sailak ostiraletik igandera arteko datuen berri eman du. Orotara, positiboen kopuruak beherantz egin du Hego Euskal Herrian, baina datuek oraindik ere kezkagarriak izaten jarraitzen dute. Urola Kosta eskualdeari dagokionez, beste 154 kasu izan dira hiru egun hauetan. Eskualdea osatzen duten 11 herrietatik bederatzitan detektatu dituzte positiboak. Aian eta Beizaman bakarrik ez dituzte kasurik izan asteburu honetan.

Zarautzen zenbatu dituzte kasu gehien: 49 guztira (hogei ostiralean, bederatzi larunbatean eta beste hogei igandean). 100.000 biztanleko azken hamalau egunetako kasu positibo metatuen tasa milatik behera jarraitzen du –836,87an dago gaur egun–, baina azken aste honetan gorantz egin du etengabe, eta argi gorriak piztuta daude.

Azpeitian ere ez dute lasai egoteko arrazoirik, ostiraletik igandera bitartean beste 37 kasu ezagutu dituztelako; igandean bakarrik 22 kasu izan zituzten. Kasu metatuen tasa 1.222,19koa da asteburuko datu hauen ondoren. Azkoitian, berriz, beste hogei kasu atzeman dituzte asteburuan, eta intzidentzia tasa Azpeitikoaren antzerakoa da: 1.292,85ekoa, hain zuzen ere.

Kezkagarria da Orion asteburu honetan izandako positibo kopurua: hiru egun hauetan hemeretzi kasu detektatu dituzte herrian eta, ondorioz, kasu metatuen tasa milatik hurbil jarri da (940,44). Zumaian, berriz, beste hamabi kasu izan dira azken egunotan, eta 1.343,51rekin eskualdeko intzidentzia tasa handiena badu ere –Errezilen atzetik–, jaitsi egin da azken egunotan. Tasa hori bi milatik oso hurbil egon zen orain astebete eskas.

Eskualdeko beste herri batzuetan ere izan dituzte positiboak. Getarian beste zazpi kasu izan dituzte ostiraletik igandera bitartean, sei Zestoan, hiru Errezilen eta bat Aizarnazabalen. Esan bezala, Aian eta Beizaman ez dute kasurik izan hiru egun horietan.

Kasuak behera Hego Euskal Herrian

Pasa den asteko zenbakiekin alderatuta, positiboen kopuruak beherantz doa Hego Euskal Herrian. Araban, Bizkaian eta Gipuzkoan 3.867 kasu izan dira asteburuan. Ostiralean 1.444 positibo izan ziren, baina kopurua bi egun geroago 1.178ra jaitsi zen. Hiru egun hauetan 38.000tik gora PCR eta antigeno proba egin dira hiru lurralde hauetan. Datu hauen arabera, 508 pertsona zeuden atzo Osakidetzako ospitaletako plantan. Gora egiten jarraitzen duena ZIUn dauden pazienteen kopurua da: 130 lagun zeuden atzo ZIUn Araban, Bizkaian eta Gipuzkoan.

Nafarroako Foru Gobernuak ez du oraindik asteburuko datu ofizialik plazaratu, baina atzo 183 kasu positibo izan zirela aurreratu dute. Irailaren hasieratik izandako kopuru txikiena da. Beraz, badute Nafarroan arnasa hartzeko aukera.


Eguberrietako ekintzak Larraulen

Gabon eguneko kantu errondak eta Aiztondo Zerbitzuen Mankomunitateak antolatutako ekitaldiak izango dira gozagarri Larraulen. Jarraian, egitaraua:

Abenduak 24, larunbata

- 09:30 Plazan elkartu eta herriaren behekaldeko baserrietara abiatuko dira herritarrak, kantuan aritzeko.

- 15:00 Herritar taldea plazan elkartuko da berriro ere eta Larraulgo goialdeko baserrietan barrena arituko dira kantari. Plaza inguruan abestuz amaituko dute kantu erronda. Iluntzean, Olentzaro etorriko da plazara.

Abenduak 28, asteazkena

- 17:00 Galletak egiten ikasteko tailerra, Larraulgo gurasoen eskutik. Katillutxulo elkartean.

Urtarrilak 3, asteartea

- 17:00 Ipuin kontalaria. Ines Bengoak eskainiko du saioa, Kultur etxean.


[Bideoa] Jende ugari batu zen Bizi Kalea festan

Hurbilago elkarteak 'Bizi Kalea' festa antolatu zuen aurreko larunbatean. Bertan hartutako irudi batzuekin bideotxo hau osatu dugu. The Hastelen's, Huntza eta Zaparra taldeek girotu zuten gastronomia-festa. Giroak lagundu ez arren, jende asko ibili zen frontoiko txosna inguruan.


Itsasondoko haur eskolan 19tik 30era da matrikula

Itsasondoko haur eskolan 2011-2012 ikasturterako matrikulazio epea datorren astelehenean irekiko dute. Irailaren 19tik 30era eman ahalko da izena. Gurasoek aurrez informazioa jaso nahiko balute, aste honetan eskura dezakete, 07:30etik 17:00etara bitarte. Telefonoz ere hots egin daiteke (943 16 48 31).


"Beti egon behar da gora begira"

Inoiz baino hobeto ari da. Aurrelari postuan gozatzen, "erabakigarri" sentitzen. Europarako sailkatzeko aukerari ez dio aterik ixten, baina burua galdu gabe.


Iñaki Irasizabal: Gauzak ez ziren lehen bezala izango

Esker onak edo zorrak zenbateraino estal dezake delitu bat?

Hamabost urteko mutiko baten ikuspegitik heldutasunerako saltoa. Pederastia kasu bat abiapuntu hartuta, aitari leporatutakoak eta anaiari egindako mendekuak familia batean duen eragina.


Txapeldunak espero baino lehenago esan dezake agur

Joanekoan 0-1 irabazi zuen Bayern Munichek, eta gaur lana biribildu nahi du, Inter Milan kanporatuta

Bayern Munichek eta Inter Milanek Txapeldunen Ligako finala jokatu zuten iazko maiatzaren 22an Madrilen. Italiako taldea nagusitu zen (2-0), eta hirugarrenez irabazi zuen titulua. Hamar hilabete geroago, bi taldeok final kutsua duen partida jokatuko dute. Gaur ez da titulurik izango jokoan, titulua irabazteko amets egiten jarraitzeko aukera baizik. Bayern Munichek du abantaila, Italian jokatutako joaneko partidan harentzat izan baitzen garaipena (0-1). Hori gutxi balitz bezala, Alemaniako taldeak etxean jokatuko du gaur. Municheko Allianz Arena estadioa beteko duten 66.000 ikusleen babesa izango dute lagun. Louis Van Gaalek zuzendutako taldea, gainera, konfiantzaz lepo dago, Alemaniako Ligako azken jardunaldian Hanburgori astindu latza eman eta gero (6-0).

Bayern da faborito final-laurdenetarako sailkatzeko. Alemaniarrak, hala ere, ez dira Inter Milanekin fidatzen. Ondo egiten dute, Italiako talde bat tartean dagoenean ez baita komeni gehiegi konfiatzea. Lehiakorrak dira ezeren gainetik, eta ez dute inoiz amore ematen. Inter Milan ez da salbuespena. Horri, gainera, Leonardok bere aginduetara dituen jokalarien kalitatea gehitu behar zaio: Julio Cesar, Maicon, Lucio, Zanetti, Sneijder, Eto'o... Edozeini irabazteko moduko taldea du entrenatzaile brasildarrak.

Eguneko beste kanporaketan ere etxeko taldea da faboritoa: Manchester United. Ingelesek hutsean berdindu zuten joanekoan Olympique Marseillaren zelaian, eta gaur lana errematatu nahi dute, bosgarren aldiz jarraian final-laurdenetarako sailkatuta. Frantziako taldeak, berriz, ustekabea eman nahi du, eta lehiaketako oilarretako bat kanporatu.


Alpeak zain

Dauphiné Liberé lasterketa famatuan murgilduta daude Egoi Martinez, Gorka Verdugo eta Jorge Azanza (Euskaltel) eta Imanol Erbiti (Caisse d´Epargne) sakandarrak. Euskaltelekoak Samuel Sanchez taldeburua laguntzea dute helburu, baina Gorka Verdugo sekulako maila ematen ari da. Prologoko 6 km-ko erlojupekoan 12.a izan zen, eta astelehen eta asteartean sailkapen orokorrean bederatzigarrena zen, Alberto Condador lider zela. Baina asteazkeneko erlojupekoak aldaketak ekarri zituen, RadioShack taldeko Brajkovicek etapa irabazi eta lidergoa kendu baitzion Contadorri. Gorka Verdugo etxarriarrak etapa oso ona egin zuen - 15.a izan zen, 2:39ra, lehen euskalduna - eta lan horregatik sailkapen orokorrean bederatzigarren postuari eutsi zion. Atzotik hasita Alpeetan barna dabiltza txirrindulariak. Atzoko etapa lehen mailako Risoul gainean despeditu zen eta ziurrenik mugimendua egongo zela, baina atzoko emaitzen faltan, atzo goizean sailkapen nagusian Verdugo 9.a zen, 2:49ra; Egoi Martinez 46.a, 5:20ra; Imanol Erbiti 74.a, 6:55era; eta Jorge Azanza 81.a, 7:31ra. Gorka Verdugo lehen euskalduna da sailkapenean eta ea hurrengo eguneko etapa gogorretan, mendiz eta portuz jositakoetan, nola moldatzen den. Larunbateko etapa, esaterako, mitikoa izango da, Alpe D´Huez ezagunean despedituko baita. Proba igandean despedituko da Sailanchesen. Contador da faborito nagusienetakoa, baina Pintokoak argi utzi du Dauphiné irabaztea ez dela bere lehentasuna, Tourra behar bezala prestatzea baizik. Ikusi behar.


Ilara luzeak autobus geltokietan, Zegama-Aizkorri lasterketa dela-eta

Zegama-Aizkorri mendi lasterketak pizten duen ikusminaren adierazle nabarmena da goizean zehar Oñatiko autobus geltokietan elkartu den jendetza; Oñatiko Udalak jarritako zerbitzu berezia ez da nahikoa izan eta zerbitzuak gainezka egin du 08:00etatik, Arantzazurako bidea itxi dutenean.

Oñatiko Udalaren zerbitzu bereziari esker –Leniz Garraioak enpresa kontratatu du Oñatiko Udalak– ordubeteko tartea gorde ohi duen zerbitzua ordu erdiro ari da izaten, eta autobus handi batez gain herribusa ere ari da zerbitzu hori ematen. Hala ere, errefortzua ez dabil nahikoa izaten. "Egon gara gidari batekin eta esan digu zerbitzua oso motz geratu dela, jende asko dagoela zain geltoki guztietan", adierazi du autobusera noiz igoko zain dagoen herritar batek. Asko, gainera, lehen geltokira joan dira, San Lorentzora, eta lehen geltoki horretan betetzen da autobusa eta hurrengoetan ezin du jende gehiago jaso.

Ilara luzeak San Lorentzoko geltokian; Arantzazura joateko lehen geltokia da, eta autobusa bete egiten da lehen geltoki horretan.


Urola itsasadarraren plan berezia azaltzeko bilera irekia

Behin-behinean onartuta dago Urola itsasadarraren plan berezia, eta Zumaiako Udalak onartutakoa azaldu nahi die herritarrei. Horretarako bilera irekia prestatu du datorren maiatzaren 21ean, 19:30ean, Alondegiko Oxford aretoan.


Kale inkesta: goizean goiz, kioskoetan poza eta ardura


Pasaiako segadan hildakoak omendu nahi zituztenei oldartu egin zaie Ertzaintza

Lagun bat erietxera eraman dute, ertzain batek borra kolpe batez bekaina ireki diolako

Beste bi lagun identifikatu egin dituzte

Espainiako Auzitegi Nazionalak debekatu egin ditu duela 25 urte Pasaian hil zituzten Komando Autonomo Antikapitalistetako kideen aldeko ekitaldiak, eta Ertzaintzak agindua bete egin du gaur (larunbata) ere Azpeitian (lehengo igandean Pasaian). Gaur oldartu egin zaie Azpeitiko plazan bildutakoei.

Lagun bat erietxera eraman behar izan dute, ertzain batek borra kolpe batez bekaina ireki diolako. Argazkiak ateratzen ari ziren bi lagun furgoneta barruan atxiki ditu Ertzaintzak; material grafiko guztia ezabatu eta bi lagunak identifikatu ostean, aske utzi dituzte.

Azkenean, normaltasun osoz, Pasaian hildakoen kide, lagun eta senideek Enparan dorretxearen atzean dagoen oroitarriraino joan ahal izan dute kalejiran eta omenaldia egin diete bertan.

Espainiako Poliziak tiroz hil zituen 1984ko martxoaren 22an Pasaiako badian Pedro Mari Isart Pelitxo eta Dionisio Aizpuru Kurro azpeitiarrak eta Rafael Delas Txapas eta Jose Mari Izura Pelu iruindarrak, eta kasuak argitzeke segitzen du epaitegietan.


Martin Schulz, Bruselako aurpegi ezagunetakoa

Europako Alderdi Sozialistaren hautagaia Europako Parlamentuko presidente izendatu zuten 2012. urtean.

Martin Schulz (57 urte) alemaniarrak, Europako Alderdi Sozialistak Europako Batzordeko presidenterako duen hautagaiak, eskarmentu handia du Bruselako politikagintzan.

Ia hamar urte eman ditu Europako Parlamentuan, eta bertako aurpegi ezagunetakoa da. Izan ere, 2012. urtetik Euroganberako presidentea da, eta lehenagotik, 2004tik, Europako Talde Sozialistako burua.

Dena dela, Jean-Claude Juncker Europako Alderdi Popularreko hautagaia ez bezala, Schulz ez da inoiz lehen ministro izan, eta hauteslekuetan izango duen aurkari nagusia 18 urtez izan zen Luxenburgoko lehen ministro.

Europako hauteskundeetarako bidean, Schulzen lorpen handiena Europako Alderdi Sozialista batu izana da, etsai boteretsuak baditu ere, Ed Miliband laborista, kasu.

Martin Schulzek estilo zuzena agertu du Europako Parlamentuan, eta izaera alemaniar tipikoa du.

Politikari dagokionez, murrizketen eta zorroztasunaren aurka agertu da, horren ikur nagusia Angela Merkel aberkidea bada ere.

Europako Batzordeko presidente izango balitz, bere helburu nagusiak "langabeziaren aurkako borroka", Batzordea herritarrei gerturatzea eta AEBrekiko mendekotasuna haustea izango liratekeela azaldu du.


Odol-ateratzeak gaur, martitzena, Elgetako udaletxean

Sendagile taldea udaletxean izango da 18:00etatik 20:00etara.

Urteko bigarren eta azken hitzordua dute gaur, martitzena, Elgetako odol-emaileek. Ohikoa den moduan odol-ateratzeak udaletxeko beheko solairuan egingo dituzte. Sendagile eta erizain taldea odol-emaileak hartzeko gertu egongo da 18:00etatik 20:00etara.

Iaz 35 odol-ateratze

Azaroan egin zituzten iaz ere udazkeneko odol-ateratzeak Elgetan. Orduan, 35 odol-ateratze egin zituzte eta kopuru polita dela esan zuen Maria Asun Agirrek. Gaur beste horrenbeste egitea ona litzateke.


Lau mutil adingabe lotu dituzte Bilboko sexu eraso batekin

Emakume batek sexu eraso bat salatu zuen astelehenean Bilbon. 17 urte ditu, eta jakinarazi zuen alde zaharreko lokal batean eraso egin ziotela lau mutilek. Polizia iturriak aipatuz azaldu dutenez, adingabeak dira lau gizonak, eta haietako bi atzeman ditu Ertzaintzak —astelehen goizean bertan atxilotu zituzten—. Beste bien bila ari dira orain.

Bilboko Udalak aho batez gaitzetsi du erasoa. Ezohiko udalbatza bildu zuten atzo, eta adierazpen instituzional bat irakurri zuen Juan Mari Aburto alkateak. Indarkeria matxistaren aurka ekiteko deia egin dute: «Aktiboki azaldu behar dugu aurka, ez onartuz, isilik ez geratuz, jasan dutenak babestuz».


Eloy de la Iglesiaren lana biltzen duen erakusketa aurkeztu dute Artegunean

Zarautzen jaiotako zinemagilea omendu dute, eta 200 argazkitan jaso dituzte hark zuzendutako 22 filmak eta antzerki eta telebistarako egin zituen lanak. Gaurtik azaroaren 4ra arte egongo da ikusgai.

Zinema kinkiarekin lotu ohi da Eloy de la Iglesiaren izena (Zarautz, 1944 - Madril, 2006), estilo horren bueltan egin baitzituen bere lanik ezagunenak, baina ia 40 urteko ibilbidean askoratiko gaien inguruan aritu zen: moldatu zituen ipuin klasikoak, sortu zituen beldurrezko istorioak eta erakutsi zuen Frankismoaren ondorengo bazterreko gizartearen errealitatea. Zuzendari polemikoa izan zen, eta zentsurarekin behin baino gehiagotan egin zuen topo bere ibilbidean, Franco hil aurretik zein ondoren.

Gaur bertan zabalduko dute Eloy de la Iglesia. Desira objektu iluna izeneko erakusketa Donostiako Kutxa Kultur Artegunean, Tabakaleran, eta bertan errepasoa egiten die 60ko hamarkadatik 2003ra arte sortu zituen ikus-entzunezkoei, filmazioetan jasotako argazkiekin, batez ere. Pedro Usabiaga argazkilaria da erakusketaren komisarioa, eta De la Iglesiaren lanen arteko ibilbide kronologiko bat prestatu du, proiektu bakoitzaren azalpenarekin.

Hil zentik 12 urte igaro dira dagoeneko, eta lehen aldiz bildu dute bere lan osoa erakusketa batean. "Zinemaren eta bizitzaren militantea" zen Usabiagarentzat, eta zinema egiteko modu apurtzaile eta probokatzaile bat eskaini zuen. Ezagunak dira orduko gizarteak baztertutako kolektiboen inguruan egin zituen lanak, konplexurik gabe eta ausardia handiarekin. La criatura (1977), Navajeros (1980) edo El pico (1983) garai ilunetako kronikak dira, konpromiso irmoarekin eginak, baina umorerik galdu gabe.

Zinemagilearen lanari beste begirada batzuk gehitu dizkiote erakusketan, "ikuspegi berri eta gazteagoak emateko asmoz". Baptiste Pauthe artista plastikoak grafiti bat egin du, Itziar Orbegozo eta Tamara Garcia errealizadoreek bideo bat prestatu dute, Quentin Valois artistak bost collage egin ditu eta Jorge Fuembuena argazkilariak Quinqui Stars (Juan Vicente Cordoba, 2018) filmean jasotako irudiak jarri ditu ikusgai.


Ekitaldi ugari Liburuaren Nazioarteko Egunaren bueltan

Liburuaren Nazioarteko Eguna da gaur, apirilak 23, eta horren aitzakian, hainbat ekitaldi antolatu dituzte Goierrin. Solasaldiak eta ipuin kontaketa saioak izango dira batez ere, eta Beasainen, idazlan lehiaketaren sari ematea egiteko aprobetxatuko dute larunbatean.

Aurtengo liburuaren egunean, txikienentzat zuzendutako ipuin kontaketak izango dira nagusi. Betzaida Urtaza legorretarrak Itsasondoko Urkipe eskolan eta Lazkaoko liburutegian egingo ditu saioak. Urtazak, Amesgile editoriala sortu zuen 2020. urtean eta dagoeneko haurrentzat zuzendutako bi ipuin argitaratu ditu. Urtazak berak idatzi dituen ipuinak kontatuko ditu bai Lazkaoko, bai Itsasondoko saioetan.

Bestalde, Urretxun ere izango da ipuin kontaketa saioa, Lur Kortarekin. Liburutegian izango da eta bi saio egingo ditu.

Ataunen ere, ipuin kontaketa saioa egingo du, gaur arratsaldean, Kontalari2-k, Aho bete jolas izenburupean. Kalostran izango da, 17:30etik aurrera. Izena eman dutenek baino ezingo dute parte hartu ekitaldian.

Haurrekin jolasean

Ormaiztegin ere, oso kontutan izan dituzte gaztetxoak, Liburuaren Nazioarteko Egunaren egitarauaren baitan. Irakurle txikiak martxan jarduera egingo dute gaur, haurrekin jolasean, irakurtzen eta entzuten. Gizarte Etxearen kanpoaldean lau espazio bereiziko dituzte (euria eginez gero Urbeltz frontoi txikian): Irakurketa txokoa. Irakurtzeko zure arrazoiak; Nire liburu gogokoaren bila; eskulanak; eta ipuin kontalaria. 16:30etik 18:30era izango da hori.

Ormaiztegin baina, izango dira ekintza gehiago gaurkoaren bueltan. San Andres Herri Eskola eta Udal liburutegiak elkarlanean, eskolako haurrak herriko liburutegira hurbiltzeko helburuz, bisita gidatuak antolatu dituzte. Aste honetan pare bat egunez joan dira, eta datorren astean, apirilaren 27an eta 28an ere egingo dute Liburutegira bisita.

Eta Ormaiztegiko egitarauarekin amaitzeko, bi liburu aurkezpen. Batetik, Maldito gorri eleberriaren sortzaileetako bat, Agustin Galabide bertan dela liburu aurkezpena egingo dute, gaur arratsaldeko 18:30ean, Gizarte Etxeko areto nagusian.

Bestetik, apirilaren 30ean, Ane eleberriaren idazlea den Alaine Agirrerekin, liburuaren aurkezpena egingo dute, 18:30ean Gizarte Etxeko areto nagusian.

Ormaiztegin antolatu dituzten jarduera guztietan parte-hartzeko ezinbestekoa da aldez aurretik izena ematea. Horretarako bide desberdinak daude: kultura@ormaiztegi.eus epostara idatzita edo 688 657 455 telefonora whatsapp bidez idatzita.

Liburuak hizpide

Legazpin, urtero antolatu ohi dituzte apirilaren 23aren harira hainbat ekitaldi eta aurtengoan ere, egitarau oparoa dakarte. Apirilaren 26an, astelehena, Xabier Olaso idazlearekin solasaldia antolatu dute, Shan eta Shen edo bidean ikasia liburuaren inguruan, DBHko ikasleekin, Kultur Etxeko Areto Nagusian. Hurrengo egunean, apirilaren 27an, Garbiñe Ubeda idazlearen bisita izango dute, eta harekin solasaldia egingo dute Mehatxua liburuaren inguruan, batxilergoko ikasleekin, Kultur Etxeko Areto Nagusian.

Asteazkenean, hilak 28, gaztelerazko irakurketa klubaren bilera egingo dute. Belen Rubianoren Rialto, 11 liburua izango dute hizpide. 18:30ean Kultur Etxeko areto nagusian elkartuko dira solaskideak.

Euskarazko irakurketa klubak ere egingo du solasaldia, baina ostegunean, hilak 29. Kasu honetan, Antxiñe Mendizabal idazlearekin egongo dira, bere azken lana aztertzeko, Odolekoak izenburua duena. Miriam Lukik gidatuko du saioa. 18:30ean elkartuko dira Kultur Etxeko Areto nagusian.

Idazlehiaketa

Bukatzeko, Beasainen, Idazlehiaketaren sari emate ekitaldia egingo dute bihar. Ekitaldi hau, 1989. urtean sortu zenetik gaurdaino, urtez urte hazten joan da. Hala, Beasaingo eta Goierriko ikasleen artean gaur egun duen lekua hartu du.